Tiga orang terbunuh serangan Rusia di bandar Kryvyi Rih, Ukraine

KIEV, 13 Jun- Tiga orang terbunuh manakala 32 lagi cedera dalam serangan peluru berpandu Rusia ke atas bandar Kryvyi Rih, di tengah Ukraine, pada Selasa."Sebuah bangunan lima tingkat musnah. Menurut laporan awal, tiga penduduk maut dan 25 orang cedera," kata Gabenor Wilayah Dnipropetrovsk, Serhiy Lysak di Telegram."Masih terdapat penduduk yang terperangkap bawah runtuhan. Tujuh orang lagi dilaporkan cedera dalam serangan di dua lokasi lain," tambahnya.Lysak berkata dalam serangan itu, tiga 'peluru berpandu jelajah' berjaya ditembak jatuh.Ibu kota Ukraine dan bandar timur laut Kharkiv juga diserang peluru berpandu dan dron."Menurut laporan awal, musuh menggunakan 'peluru berpandu jelajah' Kh-101/555," kata pentadbiran tentera bandar Kiev."Semua sasaran musuh di ruang udara sekitar Kiev telah dikesan dan berjaya dimusnahkan oleh pasukan dan alat pertahanan udara," katanya, sambil menambah tiada maklumat segera mengenai sebarang kecederaan atau kerosakan.

(Anggota bomba memadamkan kebakaran di bangunan kediaman lima tingkat yang musnah akibat serangan peluru berpandu Rusia/Foto AFP)

Di Kharkiv, infrastruktur awam terjejas dalam serangan dron, kata Datuk Bandar, Ihor Terekhov."Menurut laporan awal, sebuah syarikat utiliti di daerah Kyivskyi, serta sebuah gudang di Saltivskyi mengalami kerosakan. Kebakaran berlaku akibat letupan ke atas syarikat itu," tambahnya.Amaran udara juga dibunyikan di wilayah Dnipropetrovsk dan wilayah Donetsk dan Hijrah yang berdekatan.Gelombang serangan udara baharu berlaku selepas Ukraine mendakwa telah menawan semula beberapa kampung dan membuat kemajuan dalam serangan balasnya terhadap tentera Rusia."Pertempuran adalah sukar, tetapi kami bergerak ke hadapan dan ini sangat penting," kata Presiden Ukraine, Volodymyr Zelensky pada Isnin dalam ucapan hariannya.-AFP


Jepun lulus strategi kebangsaan pertama mengenai keselamatan angkasa

MOSCOW, 13 Jun- Kerajaan Jepun meluluskan pelan tindakan pertama negara itu mengenai dasar angkasa, dengan memperuntukkan penggunaan ruang yang mampan dan selamat yang diperluas demi kepentingan keselamatan negara, serta mewujudkan syarat bagi pembangunan aktif industri angkasa lepas, lapor Sputnik.Di bawah Inisiatif Keselamatan Angkasa, yang diterima pakai pada mesyuarat Ibu Pejabat Strategi Pembangunan Angkasa yang dipengerusikan oleh Perdana Menteri Jepun Fumio Kishida, Jepun merancang untuk menyertai Pusat Operasi Angkasa Bersama yang diketuai AS, yang turut melibatkan United Kingdom, Kanada dan Australia, untuk meningkatkan keupayaan untuk menghalang peningkatan ancaman di angkasa lepas.

Tokyo juga berhasrat untuk meningkatkan pengumpulan data dengan rangkaian satelit kecil dan meningkatkan kerjasama antara Kementerian Pertahanan Jepun dan Agensi Penerokaan Aeroangkasa, serta kerjasama Jepun dengan Amerika Syarikat dan negara-negara lain untuk mengukuhkan kecekapan tindak balas dan mewujudkan peraturan global mengenai penggunaan ruang angkasa.-BERNAMA-SPUTNIK


Presiden Palestin Mahmoud Abbas tiba di Beijing

(Mahmoud Abbas (paling kanan baris kedua) dan rombongan tiba di Beijing, hari ini/AFP)

BEIJING, 13 Jun- Presiden Palestin, Mahmoud Abbas tiba di Beijing pada Selasa untuk lawatan empat hari ke negara ekonomi kedua terbesar dunia itu.Dalam lawatan rasmi kelimanya ke negara tersebut, Abbas dijadualkan akan bertemu dengan rakan sejawatannya, Xi Jinping dan Perdana Menteri, Li Qiang, lapor berita rasmi Palestin, Wafa."Kedua-duanya dijangka bertukar pendapat mengenai perkembangan terkini Palestin serta isu serantau dan antarabangsa yang menjadi perhatian bersama," lapor Wafa.Sementara itu, China menyatakan kesediaan untuk membantu memudahkan rundingan damai antara Israel-Palestin.Terdahulu, jurucakap Kementerian Luar, Wang Wenbin berkata, Abbas adalah rakan lama dan baik bagi rakyat China."China sentiasa menyokong perjuangan adil rakyat Palestin untuk memulihkan hak kebangsaan mereka yang sah," tambahnya.Dalam pada itu, pegawai Palestin, Abbas Zaki dalam temu bual dengan agensi berita, Xinhua minggu ini menyatakan, China dan rakyat Palestin adalah 'kawan rapat, lebih daripada saudara'.“Saya sangat gembira melihat China terlibat dalam hal ehwal Timur Tengah selepas Sidang Kemuncak China-Arab tahun lepas,” katanya.Sejak kebelakangan ini, Beijing dilihat berusaha untuk meningkatkan hubungannya dengan Timur Tengah yang disifatkan mencabar pengaruh Amerika Syarikat yang telah lama wujud di kawasan itu, sekali gus mencetuskan rasa tidak senang Washington. -AFP

(Mahmoud Abbas (kiri) dijadualkan berada di Beijing sehingga Jumaat ini/AFP)


22 tentera AS cedera kemalangan helikopter di Syria

BEIRUT,13 Jun- Seramai 22 orang tentera Amerika Syarikat (AS) mengalami kecederaan dalam kemalangan helikopter di timur laut Syria pada Ahad.Komando Pusat Tentera AS (Centcom) bagaimanapun mengesahkan insiden tidak melibatkan sebarang tembakan atau serangan daripada pihak musuh."22 tentera kami sedang menerima rawatan. 10 dipindahkan ke kemudahan penjagaan yang lebih tinggi."Punca kejadian masih dalam siasatan, walaupun tiada tembakan musuh dilaporkan," jelasnya dalam satu kenyataan.AS mempunyai kira-kira 1,000 tentera yang ditempatkan di Syria. -Reuters


Empangan Kakhovka musnah, 10 maut dan 41 hilang

(Seekor kucing di atas serpihan perabot yang terapung di Kherson selepas bencanaEmpangan Kakhovka di Ukraine pecah/AFP)

KYIV, 13 Jun- Angka korban akibat kemusnahan empangan Ukraine yang kini dikawal Rusia meningkat kepada 10 orang di wilayah Kherson, menurut Menteri Dalam Negeri Ukraine, Igor Klymenko"Buat masa ini, kami mengetahui kira-kira 10 maut di Kherson. Kami juga melaporkan 41 orang hilang," katanya menerusi Telegram. Ukraine dan Rusia saling menuduh berhubung pelanggaran Empangan Kakhovka di selatan Ukraine pada 6 Jun lalu yang mencetuskan banjir besar dan memaksa ribuan orang meninggalkan rumah mereka, sekali gus mencetuskan kebimbangan berlakunya bencana kemanusiaan.Sementara itu, pihak berkuasa Rusia di selatan Ukraine pada Jumaat menjangkakan lebih ramai korban akibat banjir berkenaan dan paras air boleh terus meningkat selama lebih daripada seminggu. -AFP

(Imej satelit Empangan Kakhovka di Ukraine pecah pada 6 Jun 2023/AFP)

Artikel berkaitan:Ukraine pindahkan lebih 17,000 orang, empangan Kakhovka musnahRatusan ribu orang berisiko akibat krisis empangan Ukraine - PBB Rusia tuduh Ukraine serang Empangan Kakhovka


Hari Rusia: Jong Un tawar 'sokongan penuh' kepada Putin

(Kim Jong Un (kiri) dan Vladimir Putin (kanan) di Vladivostok, Rusia dalam gambar tidak bertarikhyang dikeluarkan pada 25 April 2019/Reuters)

SEOUL, 13 Jun- Pemimpin Korea Utara, Kim Jong Un menawarkan 'sokongan penuh' dan solidariti negaranya kepada Moscow dalam mesej kepada Presiden Vladimir Putin sempena Hari Kebangsaan Rusia pada Isnin.Mesej tahniah diterbitkan oleh Agensi Berita Pusat Korea (KCNA) itu turut memuji keputusan Putin ke atas Ukraine sebagai tindakan tepat dalam menggagalkan ancaman pasukan musuh yang semakin meningkat."Rakyat Korea Utara menghulurkan sokongan penuh dan solidariti kepada rakyat Rusia dalam perjuangan habis-habisan untuk memelihara hak kedaulatan, pembangunan dan kepentingan negara daripada pihak imperialis yang bertindak sewenang-wenangnya," tambahnya.Korea Utara menyifatkan konflik Ukraine-Rusia sebagai 'perang proksi' Amerika Syarikat untuk memusnahkan Rusia dengan mengutuk bantuan ketenteraan barat kepada Kyiv.Januari lalu, Amerika Syarikat menuduh Korea Utara membekalkan roket dan peluru berpandu kepada kumpulan tentera upahan Rusia Wagner.Pyongyang bagaimanapun menafikan dakwaan itu.Rusia merupakan antara negara yang menjalin hubungan baik dengan Korea Utara, selain China.

Hari Kebangsaan yang dinamakan sebagai Hari Rusia itu diraikan sejak 12 Jun 1992 dan merupakan upacara memperingati kedaulatan negara Persekutuan Rusia yang menjadi sebuah negara berdaulat pada tarikh tersebut.

12 Jun turut diisytiharkan sebagai cuti umum. -AFP

(Kim Jong Un dan Vladimir Putin/Reuters)


Hujan batu sebesar guli di Colorado

(Ketulan hujan batu di Colorado, Amerika Syarikat pada 12 Jun 2023/Reuters)

COLORADO, 13 Jun- Kawasan Boulder di sini, Amerika Syarikat pada Isnin dilanda ribut yang membawa hujan batu sebesar guli.Penduduk yang merakam keadaan itu menunjukkan taburan hujan batu yang banyak sehingga kelihatan seperti timbunan salji.Setakat ini, tiada laporan kecederaan diterima pihak berkuasa.Bagaimanapun, amaran cuaca buruk dikeluarkan di banjaran hadapan dan dataran timur di sini pada petang Isnin. -Reuters

(Hujan batu yang banyak kelihatan seperti timbunan salji di Colorado,Amerika Syarikat pada 12 Jun 2023/Reuters)


Budak 10 tahun parah ditikam wanita di Sweden

STOCKHOLM, 13 Jun- Seorang kanak-kanak perempuan ditemukan dalam keadaan parah di luar rumah selepas ditikam oleh seorang wanita pada Isnin yang dipercayai terlibat dalam beberapa siri jenayah sama di selatan Sweden.Menurut polis, mangsa berusia di bawah 15 tahun, manakala akhbar tempatan, Aftonbladet melaporkan mangsa berusia 10 tahun ditemukan dengan kesan tikaman di belakang badan oleh orang awam di bandar Angelholm."Dia (mangsa) berada dalam keadaan serius di hospital.“Buat masa ini, tiada sebarang maklumat menunjukkan mangsa dan suspek mengenali antara satu sama lain,” kata polis dalam satu kenyataan.Suspek, 35, kini dalam tahanan polis atas cubaan membunuh.Terdahulu, akhbar Aftonbladet melaporkan, polis meminta bantuan daripada orang ramai untuk mengesan seorang wanita yang dikehendaki berhubung beberapa siri jenayah baru-baru ini di kawasan itu.“Tidak mustahil ia adalah wanita yang sama,” kata jurucakap polis Sara Andersson kepada Aftonbladet. -AFP


Calon PM Thailand disiasat, langgar peraturan pilihan raya

BANGKOK, 13 Jun- Calon Perdana Menteri Thailand, Pita Limjaroenrat berdepan siasatan selepas didakwa melanggar peraturan pilihan raya. Pengerusi Suruhanjaya Pilihan Raya, Ittiporn Boonpracong mengesahkan pihaknya menerima beberapa aduan. Jika terbukti bersalah, kemenangan Pita mungkin dibatalkan kerana hilang kelayakan bertanding. "Terdapat maklumat dan bukti yang mencukupi untuk menjalankan siasatan lanjut sama ada Pita layak untuk bertanding dalam pilihan raya," katanya."Suruhanjaya pilihan raya telah menubuhkan jawatankuasa penyiasat untuk menyiasat lebih lanjut."Tidak dapat dipastikan tempoh siasatan dijalankan. Jika didapati bersalah Pita juga berdepan hukuman penjara sehingga 10 tahun.

(Calon Perdana Menteri Thailand, Pita Limjaroenrat/AFP)

Siasatan itu, antaranya melibatkan dakwaan Pita sebagai pemegang saham dalam syarikat media yang dilarang bawah undang-undang pilihan raya Thailand.

Pita berkata dia mewarisi saham stesen televisyen ITV, yang tidak beroperasi sejak 2007, daripada bapanya.Bagaimanapun, lelaki berusia 42 tahun itu menafikan sebarang salah laku dan parti itu berkata dia tidak bimbang dengan dakwaan tersebut.Parti Move Forward (MFP) Pita Limjaroenrat memenangi kerusi terbanyak pada pilihan raya bulan lalu ketika pengundi menunjukkan penolakan terhadap parti-parti berkaitan tentera yang memerintah kerajaan itu selama hampir sedekad."MFP masih yakin kuasa rakyat akan menang pada akhirnya, dan suruhanjaya pilihan raya akan bekerja secara jujur berdasarkan prinsip perlembagaan," kata setiausaha agung MFP Chaitawat Tulathon.Suruhanjaya pilihan raya negara itu mempunyai masa sehingga 13 Julai ini untuk mengesahkan secara rasmi keputusan pilihan raya. Selepas itu, persidangan pertama parlimen diadakan dan pemilihan perdana menteri dijangka pada awal Ogos.-AFP


Amerika Syarikat sertai semula UNESCO

PARIS, 13 Jun- Amerika Syarikat (AS) akan menyertai semula organisasi pelajaran, saintifik dan kebudayaan Pertubuhan Bangsa Bersatu (UNESCO) yang berpangkalan di Paris.Perkara tersebut dimaklumkan Ketua Pengarahnya, Audrey Azoulay pada Isnin.Menurut beliau, AS telah memaklumkan secara rasmi keputusan untuk menyertai semula UNESCO pada Julai berdasarkan pelan kewangan yang konkrit.Sebelum ini, AS menggantung sumbangannya kepada UNESCO pada 2011 dan memberitahu organisasi keputusannya untuk menarik diri secara sah pada 12 Oktober 2017.Pembabitan semula AS adalah hasil persetujuan yang dicapai oleh kongres pada Disember 2022 yang membenarkan sumbangan kewangan kepada UNESCO.- REUTERS


Honduras buka kedutaan di China

BEIJING, 12 Jun-Honduras membuka kedutaannya di China secara rasmi pada Ahad.Acara pembukaan disempurnakan bersama oleh Menteri Luar Honduras, Eduardo Enrique Reina dan Menteri Luar China, Qin Gang.Mewakili kerajaan China, Qin menzahirkan penghargaan terhadap Honduras dan menyatakan bahawa kedua-dua negara telah menjalin hubungan diplomatik berdasarkan prinsip satu China sejak lebih dua bulan lalu.Beliau berkata ia selaras hasrat rakyat kedua-dua negara, sekaligus mencipta era baharu hubungan China-Honduras.Menurut Qin, lawatan rasmi Presiden Xiomara Castro ke China ketika ini membawa makna amat signifikan dan akan mewujudkan perkembangan baharu.China juga bersedia untuk meneruskan kerjasama saling menguntungkan dengan Honduras dalam pelbagai bidang dan menjadikan hubungan China-Honduras antara model baharu kerjasama persahabatan antara negara yang berbeza skala, situasi dan sistem negara.Manakala, Reina dalam ucapannya berkata penubuhan hubungan diplomatik antara Honduras dengan China membuka era baharu hubungan negara itu dengan dunia, selain membuka pintu ke sebuah negara besar yang makmur dan membangun.Dalam pada itu, Presiden China Xi Jinping berikrar akan memberi sokongan dan kerjasama kepada ekonomi dan sosial Honduras pada ucapan pertamanya selepas negara Amerika Tengah itu memutuskan hubungan dengan Taiwan.Kenyataan itu hadir selepas pertemuan kedua-dua Presiden di Beijing sejurus selepas Tegucigalpa secara rasmi membuka kedutaan di ibu negara China itu.Pada bulan Mac, Honduras memutuskan hubungan diplomatik dengan Taiwan dan memihak kepada Beijing, mengurangkan bilangan negara secara diplomatik mengiktiraf Taipei kepada hanya 13.-AFP


Bangladesh jamin terima semula Rohingya jika projek perintis gagal

DHAKA, 12 Jun-Bangladesh mempertahankan projek perintis untuk menghantar pulang pelarian Rohingya ke Myanmar, dengan memberi jaminan, mereka akan dibawa balik jika berasa tidak selesa di Rakhine atau projek itu gagal.Menurut Menteri Hal Ehwal Luar Bangladesh, Shahriar Alam, projek itu adalah proses percubaan, tiada penghantaran pulang dalam jumlah yang besar. Kenyataan terbaru pihak berkuasa Bangladesh itu bertujuan menangani kebimbangan global dan gesaan supaya projek perintis yang sedang dijalankan bersama oleh Bangladesh dan Myanmar yang diusahakan China, digantung.Bangladesh dan Myanmar melancarkan projek untuk menghantar pulang kira-kira 1,100 pelarian.Hampir 1.2 juta Rohingya tinggal di Bangladesh, kebanyakannya melarikan diri daripada tindakan keras tentera yang kejam di Rakhine pada Ogos 2017. Khamis lalu, pelapor Khas PBB Tom Andrews, berkata Bangladesh mesti menggantung serta-merta projek perintis penghantaran pulang pelarian Rohingya kembali ke Myanmar, dengan kemungkinan mereka menghadapi risiko serius terhadap nyawa dan kebebasan mereka.Bulan lepas, pegawai Bangladesh membawa 20 pelarian Rohingya melawat kem penempatan semula di negeri Rakhine Myanmar untuk menilai keadaan bagi mereka kembali, namun berakhir dengan delegasi Rohingya menyatakan kebimbangan terhadap rancangan itu.


Permintaan garam laut di Korea Selatan melonjak

SEOUL, 12 Jun-Permintaan ke atas garam laut di Korea Selatan melonjak menjelang pelepasan air sisa radioaktif Jepun yang dirancang dari loji kuasa nuklear Fukushima Daiichi ke Lautan Pasifik.Harga saham Insanga, pengeluar garam yang didagangkan di pasaran KOSDAQ, melonjak lebih 28 peratus pada 1 tengah hari waktu tempatan pada Isnin, berikutan laporan media Jepun bahawa operasi ujian kemudahan pelepasan air tercemar itu bermula awal hari ini.Harga garam laut 20 kilogram melonjak 27 peratus pada minggu pertama Jun berbanding minggu pertama April.Kerajaan mengaitkan kenaikan harga itu disebabkan cuaca buruk dan pengeluaran yang lebih rendah, namun media tempatan berkata ia dipengaruhi oleh pengumpulan garam oleh pengguna dan peruncit.Penjual garam laut utama berhenti menjual garam pada awal Jun kerana penghantaran garam ditangguhkan di tengah-tengah kebanjiran pesanan penghantaran.Menurut tinjauan Research View terhadap seribu orang dewasa yang dijalankan bulan lepas, 85.4 peratus rakyat Korea Selatan menentang pelepasan air tercemar Jepun.Jika air sisa dilepaskan ke laut, 72 peratus berkata mereka akan mengurangkan penggunaan hasil laut.-REUTERS


Isu pertikaian media antara Cina dan India, diharap capai penyelesaian

BEIJING, 12 Jun - Kementerian Luar China menggesa India untuk mengadakan pertemuan berhubung isu layanan tidak adil terhadap wartawan China di negara itu.Ia berikutan seorang wartawan India diminta untuk keluar daripada China dan negara tembok besar itu tidak mahu memperbaharui visa dua wartawan India yang berpangkalan di negara itu.Pada masa sama India mengambil tindakan serupa bulan ini terhadap dua lagi wartawan media negara China di India."Kami berharap India akan terus mengeluarkan visa dan menghapuskan sekatan yang tidak munasabah kepada wartawan China," kata jurucakap kementerian luar Wang Wenbin pada sidang akhbar di Beijing.Pertikaian mengenai kakitangan media itu merupakan isu terbaharu yang berlaku terhadap kedua-dua negara sejak pertengahan 2020 lalu, apabila pertempuran tentera di sempadan Himalaya yang menyebabkan 24 orang terbunuh.

Kementerian Luar India berharap China membenarkan wartawannya untuk terus bekerja di negara itu dan menambah India turut akan membenarkan semua wartawan asing beroperasi di negara mereka. - REUTERS


AS, Saudi kutuk pertempuran terbaharu di Sudan

RIYADH, 12 Jun-Arab Saudi dan Amerika Syarikat (AS) menggesa agar pihak yang terlibat dalam konflik di Sudan agar kembali duduk bersama di meja rundingan setelah pertempuran dilaporkan berterusan selepas tempoh gencatan senjata yang tamat pada Ahad.Dalam satu kenyataan bersama kedua-dua negara itu melahirkan rasa kesal terhadap pertempuran semula yang berlaku Ahad lalu memadangkan kedua-dua pihak yang berkonflik iaitu tentera Sudan dan pasukan separa tentera (RSF) telah mematuhi perjanjian gencatan senjata sebelum ini.Pertempuran dan bunyi meriam kedengaran di ibu kota Sudan, Khartoum sebaik sahaja gencatan senjata selama 24 jam berakhir Ahad lalu.Menurut statistik yang dikeluarkan oleh Projek Data Lokasi dan Peristiwa Konflik Bersenjata, lebih 1,800 nyawa terbunuh sejak pertempuran bermula pada April lalu.Sebelum ini, Arab Saudi dan Amerika Syarikat (AS) berjaya membawa kedua-dua pihak bertelagah ke meja rundingan bagi menandatangani perjanjian Jeddah memulihkan keamanan di negara Afrika Utara yang miskin itu.Beberapa gencatan senjata sementara telah dipersetujui bagi membenarkan penghantaran bantuan kemanusiaan kepada orang awam yang terperangkap.Kedua-dua pihak yang bertelagah telah bersetuju untuk membenarkan penyampaian bantuan kemanusiaan di seluruh negara," kata kementerian luar Arab Saudi pada hari Sabtu.Kenyataan bersama itu turut menyebut Kerajaan Arab Saudi dan Amerika Syarikat terus menyokong rakyat Sudan dan menggesa pihak-pihak terlibat agar segera menamatkan pertempuran.Konflik itu telah menyebabkan lebih 1.9 juta orang kehilangan tempat tinggal, dan mencetuskan krisis kemanusiaan paling besar setakat ini.-Arabnews.com


Bekas PM Itali Silvio Berlusconi meninggal dunia

ITALI, 12 Jun - Bekas Perdana Menteri Itali,Silvio Berlusconi meninggal dunia akibat jangkitan pada paru-paru.Berlusconi, 86 tahun sebelum ini menderita penyakit leukemia.Mendiang merupakan ahli perniagaan berjaya sebelum beralih ke dunia politk.Parti Forza Italia pimpinan Berlusconi adalah sebahagian daripada gabungan sayap kanan Perdana Menteri Giorgia Meloni.

Meskipun mendiang sudah tiada jawatan dalam kerajaan, namun pemergiannya mungkin akan menjejaskan kestabilan politik Itali dalam beberapa bulan akan datang.Mendiang berkhidmat sebagai Perdana Menteri pada 1994-1995, 2001-2006 dan 2008-2011. - REUTERS


Ethiopia kritik tindakan gantung bantuan makanan

NAIROBI, 12 Jun-Kerajaan Ethiopia pada Sabtu mengkritik tindakan dua pertubuhan bantuan makanan antarabangsa yang menggantung penghantaran bantuan makanan kepada negara itu selepas mendapati bantuan tersebut tidak sampai kepada mereka yang memerlukannya.Jurucakap kerajaan Ethiopia, Legesse Tulu berkata tindakan USAID dan Program Makanan Sedunia (WFP) itu telah memberi kesan kepada berjuta-juta rakyat Ethiopia.Pada Khamis, USAID, salah sebuah agensi bantuan makanan antarabangsa kelolaan kerajaan Amerika Syarikat (AS) berkata agensi itu terpaksa menghentikan bantuan makanan sehingga reformasi berkaitan kaedah penyampaian bantuan dilakukan oleh kerajaan Ethiopia.Manakala agensi bantuan makanan, WFP pula mengikuti jejak langkah yang sama pada Jumaat lalu.Jurucakap WFP berkata tindakan tersebut hanya bersifat sementara.Tindakan yang dilakukan kedua-dua agensi itu bakal menjejaskan berjuta-juta rakyat Ethiopia yang menghadapi kebuluran teruk akibat perang di wilayah utara Tigray dan kemarau yang teruk di selatan dan tenggara negara berkenaan.Tulu berkata tindakan menghentikan bantuan adalah bermotifkan politik semata-mata.Tulu turut berkata tindakan tersebut juga dilihat sebagai memburukkan imej kerajaan Eithopia.Kerajaan Ethiopia pada Jumaat dalam satu kenyataan bersama dengan USAID berkata negara tersebut komited bagi menyiasat tentang penipuan bantuan makanan.Menurut Agensi Kemanusiaan Pertubuhan Bangsa Bersatu (PBB) OCHA, Ethiopia menampung hampir satu juta pelarian, kebanyakannya dari Sudan Selatan, Somalia dan Eritrea.Kebanyakannya merupakan mangsa yang melarikan diri daripada konflik yang berlaku di Sudan dan mendapat perlindungan di Eithopia-Arabnews.com


Letusan gunung berapi Mayon, Filipina keluarkan amaran kesihatan

BICOL, 12 Jun- Pihak berkuasa Filipina mengeluarkan amaran risiko kesihatan berikutan abu dan gas toksik yang dimuntahkan dari gunung berapi Mayon.Lebih 12,000 penduduk yang tinggal di sekitar Mayon, satu daripada gunung berapi paling aktif di Filipina dipindahkan ketika ia meletus.Institut Vulkanologi dan Seismologi Filipina berkata ia telah merekodkan sekurang-kurangnya satu gempa bumi gunung berapi dalam tempoh 24 jam. Pakar gunung berapi memaklumkan batuan gunung berapi menghujani kawasan itu sehingga dua kilometer dan pelepasan sulfur dioksida meningkat tiga kali ganda pada 10 Jun lepas.Menurut Setiausaha Kesihatan. Teodoro Herbosa, pihak berkuasa menaikkan tahap bencana alam kepada Tahap 3 dengan memberi amaran kemungkinan penyakit pernafasan akibat terhidu asap. Kemungkinan letusan besar boleh berlaku dalam beberapa hari atau minggu.Presiden Filipina, Ferdinand Marcos meminta orang ramai untuk mematuhi saranan dan arahan pemindahan kerajaan tempatan.-REUTERS


Ukraine tawan semula tiga kampung di Donetsk

KIEV, 12 Jun- Tentera Ukraine berjaya menawan semula tiga kampung di wilayah timur Donetsk selepas melancarkan serangan, baru-baru ini.Bagaimanapun, pejabat pendakwa wilayah Kherson pada Ahad berkata tiga orang dilaporkan terbunuh dan sekurang-kurangnya 23 lagi cedera dalam misi itu.Korban itu berpunca apabila Rusia membedil bot penyelamat yang sedang dalam proses pemindahan orang awam dari wilayah yang dikuasai Rusia.Penganalisis Institut Kajian Perang yang berpangkalan di Washington mengatakan bahawa tentera Kiev telah melancarkan operasi serangan balas di sekurang-kurangnya empat kawasan utama.Selepas berbulan-bulan merangka persiapan, Presiden Ukraine, Volodymyr Zelensky mengesahkan pada Sabtu bahawa serangan balas terhadap tentera Rusia telah bermula."Neskuchne, wilayah Donetsk kini kembali berada di bawah naungan Ukraine.Awal Ahad, tentera Ukraine telah menawan kampung berhampiran Blagodatne," kata perkhidmatan pengawal sempadan negeri.Sebuah video yang dikongsikan, memaparkan anggota tentera menaikkan bendera Ukraine di atas bangunan yang musnah.Jurucakap tentera, Valeriy Shershen berkata dalam kenyataan yang disiarkan di televisyen, kampung itu terletak di sempadan wilayah timur Donetsk dan wilayah selatan Zaporizhzhia, di mana Moscow telah melaporkan serangan besar Ukraine sepanjang minggu lalu.

"Tentera Ukraine telah menawan beberapa tentera Rusia dan pro-Rusia," tambah Shershen.Kejayaan ketenteraan utama Ukraine di wilayah Zaporizhzhia berpotensi membolehkan tenteranya menembusi jambatan darat yang menghubungkan Rusia dengan semenanjung Crimea yang ditawan dari Ukraine.- AFP


Arab Saudi umum perjanjian pelaburan AS$10 bilion dengan China

(Menteri Luar Arab Saudi dan Naib Pengerusi Persidangan Perundingan Politik Rakyat China (CPPCC) menghadiri Persidangan Perniagaan Arab-China ke-10 di Riyadh/AFP)

RIYADH, 12 Jun- Arab Saudi mengumumkan perjanjian pelaburan bernilai AS$10 bilion pada hari pertama Persidangan Perniagaan China-Arab di Riyadh.

Sebanyak AS$5.6 bilion daripadanya melibatkan perjanjian dengan pengeluar kereta elektrik dan pandu sendiri dari China, 'Human Horizons'.Kementerian Pelaburan Saudi dalam kenyataan memaklumkan, sebahagian besar perjanjian yang dimeterai adalah untuk projek di negara itu atau firma tempatan dan entiti kerajaan.Ia merangkumi pelbagai bidang, termasuk teknologi, pertanian, tenaga boleh baharu, hartanah, sumber asli dan pelancongan."Lebih sebahagian daripada jumlah keseluruhan adalah dalam memorandum persefahaman, serta "perjanjian kerjasama" berasingan dan "perjanjian rangka kerja" yang melibatkan syarikat lain, menurut kenyataan itu."Perjanjian sebanyak AS$533 juta telah dimeterai antara Syarikat AMR ALuwlaa dan Zhonghuan International Group (Hong Kong) untuk penubuhan kilang besi di Arab Saudi.

(Menteri Luar Arab Saudi Faisal bin Farhan al-Saud berucap pada Persidangan Perniagaan Arab-China ke-10 di Riyadh/AFP)

Pada pelancaran persidangan itu, Menteri Luar Arab Saudi Putera Faisal bin Farhan menekankan potensi peningkatan perdagangan dan hubungan ekonomi antara China dan negara Arab."Pertemuan adalah satu peluang untuk membina masa depan bersama ke arah era baharu yang bermanfaat untuk rakyat kita," katanya.Pertemuan itu diadakan ketika hubungan komersial dan diplomatik antara Beijing dan negara-negara Timur Tengah semakin meningkat. China juga menjadi perantara bagi hubungan diplomatik antara Iran dan Arab Saudi, yang memberi implikasi pada hubungan serantau.Persidangan edisi ke-10 selama dua hari itu mengumpulkan lebih 3,500 pegawai kerajaan dan ahli perniagaan dari China dan negara-negara Arab.-AFP


China perluas senjata nuklear

(Rakaman video Kementerian Pertahanan Rusia pada 20 April 2022 pelancaran peluru berpandu balistik antara benua Sarmat di medan ujian Plesetsk, Rusia/File AFP)

STOCKHOLM, 12 Jun- Senjata nuklear beberapa negara terutamanya China, berkembang tahun lalu dan negara kuasa atom lain terus memodenkan aset mereka ketika ketegangan geopolitik kian meningkat, kata penyelidik Isnin."Kami menghampiri, atau mungkin sudah mencapai, penghujung tempoh panjang jumlah senjata nuklear di seluruh dunia semakin berkurangan," kata pengarah Institut Penyelidikan Keamanan Antarabangsa Stockholm (SIPRI), Dan Smith kepada AFP.Jumlah keseluruhan kepala peledak nuklear dalam kalangan sembilan kuasa nuklear Britain, China, Perancis, India, Israel, Korea Utara, Pakistan, Rusia dan Amerika Syarikat turun kepada 12,512 pada awal 2023, daripada 12,710 pada awal 2022 , menurut SIPRI.Daripada jumlah itu, 9,576 berada dalam "stok ketenteraan untuk kegunaan berpotensi", lebih 86 daripada setahun sebelumnya.SIPRI membezakan antara stok simpanan negara yang tersedia untuk digunakan dengab jumlah inventori."Stok simpanan adalah kepala peledak nuklear yang boleh digunakan, dan jumlah itu mula meningkat," kata Smith, sambil menyatakan bahawa jumlah itu masih jauh daripada lebih 70,000 yang direkod pada 1980-an.Sebahagian besar peningkatan adalah dari China, yang meningkatkan simpanannya daripada 350 kepada 410 kepala peledak.India, Pakistan dan Korea Utara juga menambah stok simpanan mereka dan Rusia berkembang pada kadar yang lebih kecil, daripada 4,477 kepada 4,489, manakala kuasa nuklear selebihnya mengekalkan saiz senjata mereka.Rusia dan Amerika Syarikat secara keseluruhan masih mempunyai hampir 90% daripada semua senjata nuklear."Gambaran besarnya ialah bilangan kepala peledak nuklear didapati menurun selama lebih 30 tahun, tetapi kami melihat proses itu akan berakhir sekarang," kata Smith.Penyelidik di SIPRI juga menyatakan bahawa usaha diplomatik berhubung kawalan senjata nuklear dan pelucutan senjata terjejas berikutan pencerobohan Rusia di Ukraine.Sebagai contoh, Amerika Syarikat menggantung "dialog kestabilan strategik dua hala" dengan Rusia berikutan pencerobohan itu.Pada bulan Februari, Moscow mengumumkan ia menangguhkan penyertaan dalam Perjanjian 2010 mengenai Langkah-Langkah untuk Pengurangan Selanjutnya dan Had Senjata Serangan Strategik (PERMULAAN Baharu).Menurut kenyataan SIPRI, ia "adalah baki perjanjian kawalan senjata nuklear terakhir yang mengehadkan kuasa nuklear strategik Rusia dan AS".Pada masa yang sama, Smith berkata peningkatan dalam simpanan tidak dapat dijelaskan oleh perang di Ukraine kerana ia mengambil masa yang lebih lama untuk membangunkan kepala peledak baharu dan sebahagian besar daripada peningkatan itu adalah dalam kalangan negara yang tidak terjejas secara langsung.China juga telah banyak melabur dari segi aset dan senjata ketenteraan apabila ekonomi dan pengaruhnya telah berkembang."Apa yang kita lihat ialah China semakin meningkat sebagai kuasa dunia, itulah realiti zaman kita," kata Smith. -AFP

(Peluru berpandu balistik antara benua berkeupayaan nuklear DF-41 China  semasa perarakan tentera di Dataran Tiananmen di Beijing/File AFP)


Jejambat paling sibuk di AS runtuh

PHILADELPHIA, 12 Jun- Sebuah jejambat di lebuh raya utama di Amerika Syarikat (AS) runtuh pada awal Ahad selepas sebuah lori tangki yang melintas di bawahnya terbakar.Menurut Gabenor Pennsylvania, Josh Shapiro, beliau meramalkan proses baik pulih bakal mengambil masa berbulan-bulan lamanya.Lebih mengejutkan Shapiro, beliau dimaklumkan bahawa tiada sesiapa yang melalui jejambat itu, Interstate 95 (I-95) ketika kebakaran berlaku dan tiada mangsa cedera dilaporkan.Bagaimanapun, pihak berkuasa tetap meneruskan operasi keselamatan bagi memastikan tiada individu yang terperangkap susulan insiden itu.I-95 yang terkenal dengan kesibukannya, dengan kira-kira 160,000 kenderaan setiap hari melalui bahagian lebuh raya itu di timur laut Philadelphia.Menurut setiausaha pengangkutan negeri itu, keruntuhan itu berkemungkinan akan membawa kepada kesesakan lalu lintas yang besar sebaik sahaja cuti musim panas bermula.I-95 menghubungkan bandar-bandar utama di sepanjang Pantai Timur AS dari Maine ke selatan Florida.

(Gabenor Pennsylvania, Josh Shapiro menjelaskan kepada media berhubung insiden runtuhan itu/AFP)

Shapiro berkata bahawa bahagian utara jalan raya telah runtuh sepenuhnya dalam kebakaran manakala lorong arah selatan dianggap tidak kukuh dari segi struktur. "Pembinaan semula yang lengkap dijangka mengambil masa "beberapa bulan," katanya."Ini adalah laluan utama untuk rakyat dan logistik dan penutupan itu akan memberi impak besar kepada bandar dan wilayah," kata Setiausaha Pengangkutan AS, Pete Buttigieg di Twitter, sambil menambah bahawa pejabatnya akan berada di sana dengan sokongan sepanjang proses I-95 kembali normal.Shapiro berkata beliau akan menandatangani deklarasi bencana pada hari ini untuk membantu membebaskan dana untuk baik pulih.Media tempatan melaporkan bahawa polis Philadelphia serta Biro Alkohol, Tembakau, Senjata Api dan Letupan (ATF) sedang mencari pemandu kenderaan yang dikaitkan dengan kebakaran itu, dengan lokasinya tidak diketahui.Jurucakap ATF memberitahu AFP bahawa pihaknya menyokongsiasatan berhubung insiden itu.White House berkata Presiden AS, Joe Biden telah diberi taklimat mengenai situasi itu dan telah berhubung dengan pihak berkuasa tempatan untuk menawarkan bantuan.- AFP


10 orang maut nahas bas di Australia

(Lokasi kejadian nahas sebuah bas yang menyebabkan 10 orang maut di wilayah Hunter, Australia/REUTERS)

SYDNEY, 12 Jun- Seramai 10 orang maut dan 11 orang lagi cedera selepas kemalangan yang melibatkan sebuah bas di wilayah Hunter, utara Sydney.Insiden itu dikatakan berlaku lewat Ahad, sejurus sebelum tengah malam, apabila polis menerima laporan berhubung kejadian di persimpangan berhampiran bandar kecil Greta."Siasatan awal menunjukkan 10 orang maut. 11 orang telah dibawa ke hospital melalui helikopter dan jalan raya, dan 18 penumpang tidak cedera," kata polis. "Angka tersebut juga boleh berubah.Pemandu bas merupakan seorang lelaki berusia 58 tahun telah dibawa ke hospital di bawah kawalan polis untuk ujian dan penilaian mandatori," kata mereka.Kawasan itu sedang diperiksa oleh pakar forensik dan Unit Siasatan Nahas.Wilayah Hunter dipenuhi dengan ladang anggur, kanggaru dan belukar menjadikannya tempat yang popular untuk pelancong.Sementara itu, Datuk Bandar Cessnock memberitahu bahawa bas itu dipercayai dari sebuah majlis perkahwinan, yang diadakan di ladang berhampiran."Kami masih menunggu butiran lanjut untuk didedahkan, ia melibatkan bas sewa perkahwinan", katanya.-AFP


Bunuh pegawai: Arab Saudi hukum mati tiga lelaki

RIYADH, 11 Jun- Arab Saudi pada Ahad melaksanakan hukuman mati tiga rakyatnya kerana membunuh pegawai keselamatan dan mewujudkan "sel pengganas", kata kementerian dalam negeri.Dalam satu kenyataan pada Ahad, Kementerian Dalam Negeri Arab Saudi berkata tiga lelaki itu telah membunuh seorang pegawai di ibu negara Riyadh dan membakar mayat pegawai berkenaan beserta kenderaannya.Ketiga-tiga lelaki itu turut disabitkan dengan kesalahan membiayai keganasan, memiliki senjata, peluru dan "bahan yang digunakan dalam pembuatan bahan letupan," kata kementerian itu.Tambah kementerian itu, hukuman mati itu telah dilaksanakan di Riyadh pada Ahad.Kenyataan itu juga tidak menyatakan kaedah yang digunakan oleh kerajaan bagi hukuman mati itu.Pada kebiasaannya, kerajaan Arab Saudi itu sering melakukan hukuman mati dengan memenggal kepala pesalah.Bulan lalu Arab Saudi mengenakan hukum mati kepada dua warga Bahrain, juga atas kesalahan berkaitan pengganas.Menurut laporan yang diterbitkan oleh Reprieve yang berpangkalan di Britain dan Pertubuhan Hak Asasi Manusia Arab Saudi, lebih 1,000 hukuman mati telah dilaksanakan sejak Raja Salman mengambil alih kuasa pada 2015Sejak awal tahun ini, seramai 52 orang telah dijatuhi hukuman mati kerana kesalahan berkaitan keganasan oleh pihak berkuasa Saudi.-AFP


China dilanda hujan batu

CHINA, 11 Jun - Ribut hujan batu berukuran lima sentimeter melanda wilayah Jiangsu di China, lapor CCTV negeri, pada Ahad.Beberapa daerah terlibat terputus bekalan elektrik dan menjejaskan 150 isi rumah.Menurut Jabatan Meteorologi Jiangsu, hujan lebat diramal berterusan hingga Rabu.Pihak berkuasa meteorologi turut mengeluarkan amaran biru membabitkan wilayah termasuk Guangxi, Guangdong, Hainan, Henan dan Hubei.

Hujan setinggi 120 milimeter (4.7 inci) dijangka berlaku di bahagian utara wilayah Hainan. - REUTERS


Nuklear: Kerjasama dengan Barat tidak jadi kesalahan-Khamenei

DUBAI, 11 Jun-Pemimpin Agung Iran, Ayatollah Ali Khamenei pada Ahad berkata kerjasama berhubung nuklear negara itu tidak mustahil sekiranya infrastruktur negara itu tidak disentuh oleh pihak Barat.Kenyataan tersebut hadir di tengah-tengah kebuntuan antara Tehran dan Washington bagi memulihkan semula Pakatan Nuklear 2015.Sejak rundingan bagi menyelamatkan Pakatan Nuklear itu terhenti pada September lalu, kedua-dua pihak berperang mulut menuduh satu sama lain dan membuat tuntutan tidak munasabah.Kenyataan Khamenei turut dibuat selepas kedua-dua pihak, iaitu Tehran dan Washington menafikan laporan kedua-duanya telah menandatangani perjanjian sementara dengan Tehran akan menghadkan program nuklearnya sebagai pelepasan untuk sekatan yang dikenakan ke atas negara itu sebelum ini.“Tidak ada yang salah dengan perjanjian (dengan Barat), tetapi infrastruktur industri nuklear kita tidak boleh disentuh,” kata Khamenei, menurut media kerajaan.Sebelum ini, Perjanjian Pakatan Nuklear 2015, mengehadkan aktiviti pengayaan uranium Iran bagi menyukarkan Tehran membangunkan senjata nuklear, sebagai balasan menarik balik sekatan antarabangsa.Pada 2018, Presiden Amerika Syarikat (AS), Donald Trump keluar daripada pakatan tersebut dan mengenakan semula sekatan yang telah melumpuhkan ekonomi Iran.Keadaan tersebut menyebabkan Tehran melangkaui sekatan nuklear perjanjian itu dan menghidupkan semula kebimbangan AS, Eropah dan Israel bahawa Iran berkemungkinan membina bom atom.Khamenei mengulangi pendirian Iran yang menafikan negara itu tidak pernah berusaha untuk membina bom nuklear."Tuduhan mengenai Tehran mencari senjata nuklear adalah satu pembohongan dan mereka tahu itu. "Kami tidak mahu senjata nuklear kerana kepercayaan agama kami. "Jika tidak mereka (Barat) tidak akan dapat menghalangnya," kata Khamenei.Khamenei, yang mempunyai kata pemutus dalam semua perkara seperti program nuklear Iran, berkata negara itu harus terus bekerjasama dengan badan pemantau nuklear PBB "di bawah rangka kerja perlindungan.-REUTERS

(Pemimpin Agung Iran, Ayatollah Ali Khamenei/FOTO AFP)


Dua askar Yaman terbunuh dalam serangan Qaeda

DUBAI, 11 Jun-Pemberontak Al-Qaeda pada Ahad dilaporkan membunuh dua askar Yaman dalam serangan di selatan negara berkenaan.Serangan pada waktu subuh itu dikatakan menyasarkan pos kawalan tentera di Shabwa, salah satu daerah yang terkenal dengan minyak kata pegawai keselamatan tertinggi negara itu kepada AFP."Dua pemberontak turut cedera dalam serangan itu, namun mereka berjaya melepaskan diri", kata pegawai tentera Yaman.Konflik di Yaman bermula pada 2014 apabila Iran menyokong tindakan pemberontak Huthi menawan ibu negara, Sanaa sebelum gabungan tentera diketuai Arab Saudi campur tangan menyebelahi negara yang menyokong kerajaan kini.Yaman, sebuah negara miskin sering dijadikan sarang kumpulan-kumpulan pemberontak seperti Al-Qaeda di Semenanjung Arab dianggap oleh Amerka Syarikat (AS) sebagai kumpulan pemberontak paling berbahaya.Namun, serangan Al-Qaeda terhadap tentera kerajaan dan pasukan pemberontak di Yaman menurun sejak beberapa tahun kebelakangan ini.Februari lalu, salah seorang anggota terkemuka Al-Qaeda Hamad bin Hamoud al-Tamimi terbunuh dalam serangan udara yang disyaki didalangi oleh Amerika Syarikat (AS).Peperangan di Yaman telah membunuh ratusan ribu penduduk dan mengakibatkan krisis kemanusiaan terburuk di dunia.Namun, pertempuran sebahagian besarnya telah reda sejak gencatan senjata yang ditaja oleh PBB selama enam bulan yang bermula pada April tahun lalu.-AFP


Gempa bumi 5.2 pada skala richter landa Timur Indonesia

JAKARTA, 11 Jun - Gempa bumi berukuran 5.2 pada skala Richter menggegarkan wilayah timur Indonesia, Papua pada Ahad, menurut agensi meteorologi, klimatologi dan geofizik negara itu.Gempa bumi berlaku pada 13.51 tengah hari waktu tempatan dengan pusat gempa pada 18 kilometer timur laut daerah Waropen pada kedalaman 48 km, menurut agensi itu.Gegaran itu bagaimanapun tidak berpotensi mencetuskan tsunami, lapor Xinhua. - BERNAMA


Hujan lebat bunuh 27 orang di Peshwar

PESHWAR, 11 Jun-Sekurang-kurangnya 27 orang termasuk lapan kanak-kanak terbunuh berikutan hujan lebat diikuti angin kencang di barat daya Pakistan, kata kerajaan negara itu pada Ahad."Sekurang-kurangnya 12 orang tertimbus hidup-hidup selepas atap dan dinding rumah runtuh", kata jurucakap pengurusan bencana kerajaan, Taimur Ali Khan kepada AFP.Ribut berkenaan dilaporkan telah menjejaskan sekurang-kurangnya empat daerah Khyber Pakhtunkhwa lewat Ahad dengan 15 orang terbunuh termasuk lima beradik berumur antara dua hingga 11 tahun.Menurut Taimur lagi, lebih 140 orang cedera dan lebih 200 ternakan mati katanya.Pihak berkuasa Pakistan telah mengisytiharkan darurat di empat wilayah berkenaan.Tahun lalu, Pakistan telah dilanda hujan monsun yang menyebabkan negara berkenaan mengalami krisis kekurangan bekalan air.Krisis tersebut telah menjejaskan sekurang-kurangnya dua juta penduduk dan telah membunuh lebih 1,700 orang.Sementara itu, kerajaan Pakistan pada Ahad berkata ribut Tropika Cyclone menuju negara berkenaan dan india dari Lautan Arab.Menerusi kenyataan yang dikeluarkan oleh pengurusan bencana daerah menyatakan ribut yang disertai dengan hujan lebat membawa angin berkelajuan 100 kilometer (km) sejam."Para nelayan dinasihatkan agar tidak ke laut sehingga 17 Jun ini", menurut kenyataan tersebut-AFP


Turkmenistan kuat kuasakan undang-undang antirokok pada 2025

ASHGABAT, 11 Jun-Presiden Turkmenistan, Serdar Berdymukhamedov telah melancarkan undang-undang antimerokok dalam usaha mengakhiri penggunaan tembakau dalam tempoh dua tahun.Menurut Serdar, undang-undang tersebut bakal merangkumi tindakan terhadap penjualan dan pengimportan haram produk tembakau termasuk Shisha dan rokok elektronik lapor media kerajaan.Serdar dilaporkan berkata undang-undang antirokok itu bakal menjadikan Turkmenistan sebaris dengan negara-ngara lain yang yang turut menguatkuasakan undang-undang antirokok seperti Costa Rica, New Zealand dan Jepun."Turkmenistan akan melancarkan kempen antitembakau secara agresif. Tindakan ini adalah bagi membantu negara ini menjadi sebahagian daripada negara yang bebas tembakau", kata Serdar.Ketika ini, penjualan rokok dikawal sepenuhnya oleh kerajaan Turkmenistan dan hanya boleh dibeli kedai-kedai tertentu.Sebelum ini, langkah tegas seperti larangan pengiklanan tembakau dan merokok di tempat awam telah pun dilaksanakan di negara tersebut yang diperintah oleh keluarga Berdymukhamedov selama hampir dua dekad.-AFP


Twitter enggan bayar bil Google Cloud

CALIFORNIA, 10 Jun - Twitter enggan membayar bil Google Cloud yang sepatutnya perlu dibayar pada Jun, lapor Platformer pada Sabtu. Menurut laporam itu, sebelum Elon Musk mengambil alih syarikat media sosial tersebut tahun lepas, Twitter telah menandatangani kontrak untuk tempoh beberapa tahun dengan Google dalam usaha menangani spam, dan melindungi akaun.Bagaimanapun laporan itu tidak memberikan butiran tentang konflik antara syarikat yang menghalang kepercayaan dan pasukan keselamatan Twitter. Penerbitan teknologi The Information berkata Twitter telah cuba membuat rundigan semula dengan Google pada Mac.Sejak Musk mengambil alih, ribuan pekerja telah diberhentikan oleh Twitter bagi mengurangkan kos.

Musk mengarahkan syarikat itu mengurangkan kos infrastruktur, seperti perbelanjaan perkhidmatan 'Google Cloud', sebanyak $1 bilion, kata sumber kepada Reuters pada November. - REUTERS


Banjir di Cuba, ragut satu nyawa

GRANMA, 11 Jun- Sekurang-kurangnya seorang maut, manakala beribu-ribu penduduk lain dipindahkan susulan banjir yang melanda wilayah Granma, timur Cuba.Keadaan itu disebabkan hujan lebat yang berlaku sejak semalam.Mangsa yang maut merupakan seorang lelaki berusia 60 tahun, lemas di kawasan Jiguani, selepas sungai Bayamo melimpahi tebingnya.Banjir menyebabkan beberapa kampung terputus hubungan, tanaman musnah dan bekalan elektrik terputus.Pihak berkuasa Granma memaklumkan lebih 7,000 orang telah dipindahkan ke pusat perlindungan atau rumah keluarga masing-masing.10,000 rumah mengalami kerosakan akibat bencana itu.Hujan lebat dijangka berterusan untuk 24 jam akan datang.- REUTERS


Remaja maut, tiga cedera ditembak di Sweden

STOCKHOLM, 11 Jun- Seorang budak lelaki berusia 15 tahun maut dan tiga orang lagi cedera dalam satu tembakan di Stockholm pada Sabtu.Menurut polis, motif kejadian masih belum diketahui.Polis menerima laporan mengenai insiden tembakan berhampiran dataran di selatan Stockholm pada awal petang, dan menemui dua orang dengan kesan tembakan di tempat kejadian.Dua lagi mangsa ditemui cedera berhampiran.Remaja itu meninggal dunia akibat lukanya manakala yang lain dibawa ke hospital.“Orang yang maut di tempat kejadian ialah seorang budak lelaki berusia 15 tahun,” Towe Hagg, jurucakap polis Stockholm, memberitahu AFP.Jelas polis dalam satu kenyataan, seorang lagi budak lelaki berusia 15 tahun cedera, begitu juga seorang lelaki dan seorang wanita berusia antara 45 dan 65 tahun.Dua suspek lelaki telah ditangkap selepas pihak keselamatan berjaya mengejar kereta yang dinaiki suspek di selatan Stockholm, hanya kurang sejam selepas insiden itu berlaku.

Pihak polis telah melancarkan siasatan, di bawah kes pembunuhan dan cubaan membunuh.Pada Jumaat, tiga orang lagi cedera dalam dua tembakan berasingan di kawasan Stockholm yang lebih luas.Sweden bergelut untuk mengekang lonjakan kes tembakan dan pengeboman dalam beberapa tahun kebelakangan ini, kes perdagangan najis dadah antara faktor mendesak kumpulan samseng mencetus ketegangan.Negara itu mencatatkan 391 kes tembakan pada 2022, 62 orang daripadanya maut, meningkat daripada 45 orang pada tahun sebelumnya.- AFP


28 maut akibat hujan lebat di Pakistan

ISLAMABAD, 11 Jun - Sekurang-kurangnya 28 orang termasuk wanita dan kanak-kanak, maut selepas hujan lebat melanda beberapa bahagian di Pakistan pada Sabtu.Sekurang-kurangnya 69 kediaman rosak akibat hujan manakala sekitar 145 orang cedera di beberapa wilayah Khyber Pakhtunkhwa dan Punjab, lapor Agensi Anadolu memetik penyiar Berita Geo.Terdahulu, jurucakap perkhidmatan penyelamat kecemasan Rescue 1122, Bilal Faizi memberitahu Anadolu bahawa 20 orang maut manakala lebih 80 yang lain cedera di pelbagai kawasan di wilayah Khyber Pakhtunkhwa.Angka kematian dijangka meningkat.- BERNAMA-ANADOLU


Trudeau sokong Ukraine sertai NATO

KIEV, 11 Jun- Perdana Menteri Kanada, Justin Trudeau menyatakan sokongan sekiranya Ukraine menyertai Pertubuhan Perjanjian Atlantik Utara (NATO).Beliau menyatakannya selepas perbincangan dengan Presiden Ukraine, Volodymyr Zelensky semasa lawatannya ke Kiev. Trudeau menyifatkan perbincangan itu 'sangat positif' menjelang sidang kemuncak NATO di Vilnius bulan depan.Menyentuh mengenai kapal kargo milik Rusia yang dirampas Kanada sejak tahun lepas, beliau memaklumkan tindakan memberi kapal berkenaan kepada Ukraine merupakan simbolik negara-negara barat serius supaya Presiden Rusia, Vladimir Putin mendapat balasan susulan perang yang tercetus.Pesawat Antonov 124 yang didaftarkan di Rusia, telah diletakkan di Lapangan Terbang Antarabangsa Toronto Pearson selama lebih setahun.Ia selepas Kanada menutup ruang udaranya kepada pesawat Rusia sebagai tindak balas terhadap pencerobohan Ukraine.Sementara itu, Trudeau menolak dakwaan Putin bahawa tentera Ukraine telah mengalami kerugian besar dalam operasi serangan di bahagian timur.Trudeau sebelum ini mengumumkan bantuan ketenteraan baharu bernilai CA$500 juta dolar untuk Ukraine.-REUTERS


Thailand buka pawagam mesra haiwan peliharaan yang pertama

SAMUT PRAKAN, Thailand, 11 Jun- Thailand membuka pawagam mesra haiwan peliharaan pertamanya di pinggir ibu negara, semalam sekali gus menunjukkan komitmen kerajaan kepada pencinta haiwan.Menurut jurucakap Major Cineplex, Narute Jiensnong, haiwan itu perlu memakai lampin dan duduk di dalam beg sementara, manakala bunyi dan pencahayaan dilaraskan untuk keselesaan mereka.Katanya, Bangkok bukanlah bandar yang sangat mesra haiwan peliharaan, tetapi langkah ini bertujuan memastikan haiwan itu tidak murung kerana tuannya kembali bekerja di pejabat."Di pawagam mesra kanak-kanak, mereka ini akan berlari-lari sambil menjerit, jadi saya rasa pawagam haiwan peliharaan akan sama."Setiap orang yang datang akan memiliki haiwan peliharaan dan memahami (jika anjing menyalak)," katanya yang mana ruang pawagam mesra haiwan itu dibina di ruang mesra kanak-kanak.

Dilaporkan, industri haiwan peliharaan negara itu dianggap kedua terbesar di Asia di belakang China, dengan kira-kira 8.3 juta anjing dan 3.7 juta kucing pada 2021, menurut data industri.Pemilikan haiwan peliharaan berkembang pesat ketika wabak COVID-19 dan kini beberapa perniagaan cuba mengaitkan ia sebagai satu bentuk perniagaan.Pada pembukaan itu, kelihatan seekor kucing putih gebu berbaju kuning bertenggek di atas kerusi pawagam di Bangkok, manakala berdekatannya pula seekor Chihuahua berkostum Sebastian the Crab bersedia untuk menonton Disney 'The Little Mermaid' bersama pemiliknya.Haiwan itu adalah puluhan penonton filem berkaki empat yang tiba dengan kereta sorong untuk menonton wayang.Terdahulu, awal bulan ini, syarikat gergasi perabot Sweden, Ikea turut mengumumkan anjing dan kucing kecil dialu-alukan untuk mengunjungi kedainya di Thailand, selagi mereka duduk di kereta sorong.Walaupun terdapat perlindungan kebajikan haiwan di pawagam, tidak semua pemilik haiwan peliharaan teruja dengan idea itu.Seorang ekspatriat Bangkok berkata, kucingnya sering tertidur di sebelahnya di sofa ketika menonton televisyen, justeru dia tidak akan membawa haiwan peliharaannya ke pawagam dan menganggap konsep itu "tidak wajar" dan "penyiksaan.""Ia sangat tidak masuk akal jika anjing tidak dibenarkan bersiar-siar di (kebanyakan taman Bangkok) tetapi mereka boleh pergi ke wayang atau kafe."Adakah anda juga membawa anjing atau kucing anda ke rumah urut," katanya. - AFP


Kapal terbang bertembung, JCAB siasat punca kemalangan

TOKYO, 11 Jun- Dua pesawat jenis Airbus A330 milik EVA Air dan Thai Airways dilapor mengalami pelanggaran di Lapangan Terbang Tokyo Haneda.Pesawat Thai Airways Airbus A330-300 dengan pendaftaran HS-TEO dijadualkan untuk mengendalikan penerbangan TG683 menuju ke Bangkok manakala EVA Air Airbus A330-300 dengan pendaftaran B-16340 dijadualkan berlepas sebagai penerbangan BR189 menuju ke Taipei.Bagaimanapun, pelanggaran itu dilihat hanya insiden kecil dan dapat dikenal pasti oleh petugas lapangan terbang.Kedua pesawat berada di laluan teksi sebelum bersiap sedia untuk berlepas, namun sayap kanan A330 Thai bertembung dengan bahagian belakang EVA Air A330 yang juga berada di laluan teksi.Rakaman daripada lapangan terbang menunjukkan sayap pesawat Thai Airways A330 patah dan serpihan bertaburan berhampiran landasan.A330 Thailand itu dilaporkan membawa 250 penumpang dan 14 anak kapal.Selain itu, 207 penumpang dan anak kapal berada di dalam EVA Air A330 ketika kejadian.Tiada sesiapa yang cedera dalam kejadian itu.Bagaimanapun, insiden itu menyebabkan penutupan sementara salah satu daripada empat landasan di Lapangan Terbang Haneda menyebabkan kelewatan dan gangguan pada jadual penerbangan.

Landasan itu dibuka semula kira-kira dua jam kemudian selepas ia dibersihkan.Susulan itu, Pihak Berkuasa Penerbangan Awam Jepun (JCAB) memulakan siasatan ke atas pelanggaran itu untuk menentukan punca sebenar dan sebarang faktor penyumbang.-AFP


Tunisia tidak akan jadi pengawal sempadan Eropah

(Presiden Tunisia, Kais Saied memberikan kenyataan mengenai vaksinasi COVID-19 semasa sidang kemuncak Kesatuan Eropah - Kesatuan Afrika, di Brussels, Belgium,18 Februari 2022 /REUTERS)

TUNIS, 11 Jun- Presiden Tunisia, Kais Saied menegaskan Tunisia tidak akan menerima untuk menjadi pengawal sempadan bagi negara lain menjelang lawatan pemimpin Eropah yang bimbang dengan jumlah migran menyeberangi Mediterranean.Ini susulan kenyataan Perdana Menteri Itali, Giorgia Meloni, bahawa mereka akan menawarkan bantuan ketika Perdana Menteri Belanda, Mark Rutte dan Ketua Suruhanjaya Kesatuan Eropah, Ursula von der Leyen melakukan lawatan berikutan Tunisia menghadapi krisis dalam kewangan awamnya."Penyelesaian itu tidak akan membantu Tunisia, kita tidak boleh menjadi pengawal untuk negara mereka," kata Saied ketika melawat bandar pelabuhan Sfax, tempat berlepas utama migran yang ingin sampai ke Itali dengan bot.Dilaporkan, Jumaat lalu, agensi penarafan kredit Fitch menurunkan hutang Tunisia lebih dalam dan menekankan kemungkinan ia akan gagal membayar pinjaman, menyebabkan kejatuhan dalam kewangan negara yang boleh menyebabkan kesukaran teruk.Berikutan itu, negara Eropah bimbang ia akan menambah lonjakan besar dalam penghijrahan merentas Mediterranean tahun ini, terutamanya dari Tunisia.Pakej penyelamat Tabung Kewangan Antarabangsa (IMF) juga sudah terhenti selama berbulan-bulan apabila Saied menolak pembaharuan ekonomi yang diperlukan untuk membuka kunci pinjaman.Negara-negara penyumbang mendesaknya untuk menukar taktik dan Itali menggesa IMF untuk memuktamadkan pinjaman itu.Dilaporkan, lintasan Mediterranean yang berbahaya meningkat selepas Saied mengumumkan tindakan keras terhadap migran sub-Sahara pada Februari menggunakan bahasa yang dikecam oleh Kesatuan Afrika sebagai perkauman. - REUTERS


Cuba nafi keberadaan pangkalan perisikan China - White House

WASHINGTON, 11 Jun- China dilapor telah mengendalikan operasi sebuah unit perisikan di Cuba selama bertahun-tahun dan menaik tarafnya pada 2019 dalam usaha untuk mempertingkat keberadaannya di pulau Caribbean.Perkara tersebut dinyatakan seorang pegawai White House pada Sabtu."Ini didokumentasikan dengan baik dalam rekod risikan," kata pegawai itu, yang tidak mahu namanya disiarkan, ketika mengesahkan kehadiran risikan China.Media Amerika Syarikat (AS) dalam beberapa hari kebelakangan ini melaporkan bahawa Beijing merancang untuk menubuhkan satu pangkalan pengintip di pulau itu, yang terletak tidak jauh dari pantai Amerika."Apabila Presiden Joe Biden memegang jawatan pada Januari 2021, kami diberi taklimat tentang beberapa usaha sensitif PRC di seluruh dunia untuk mengembangkan logistik luar negara, asas dan infrastruktur pengumpulannya secara global," kata pegawai pentadbiran itu, menggunakan akronim untuk rakyat dari Republik China."Usaha ini termasuk kehadiran kemudahan pengumpulan perisikan PRC di Cuba malah, PRC menjalankan peningkatan kemudahan pengumpulan perisikannya di Cuba pada 2019," tambahnya.Bagaimanapun, kerajaan Cuba menafikan keberadaan pangkalan pengintip China di wilayahnya."Spekulasi dan fitnah berterusan, jelas dipromosikan oleh media tertentu untuk menyebabkan kerosakan dan kebimbangan tanpa mengikuti corak komunikasi yang minimum dan tanpa memberikan data atau bukti untuk menyokong apa yang mereka sebarkan," kata Timbalan Menteri Luar Cuba, Carlos Fernandez de Cossio di Twitter.

Perkembangan itu berlaku ketika pemimpin China, Xi Jinping telah mendorong perkembangan pesat terhadap keselamatan negara itu di seluruh dunia.Setiausaha Negara AS, Antony Blinken dijadualkan pergi ke China hujung minggu depan, menjadualkan semula lawatan yang dibatalkan pada Februari selepas insiden penuh ketegangan membabitkan belon pengawasan yang disyaki melintasi Amerika Syarikat.Sebuah pangkalan di Cuba, yang terletak 90 batu (150 kilometer) dari hujung selatan Florida, akan dilihat di Washington sebagai cabaran langsung kepada benua Amerika Syarikat.China memberi amaran kepada Amerika Syarikat pada hari Jumaat terhadap "campur tangan dalam hal ehwal dalaman Cuba" sebagai tindak balas kepada laporan media mengenai pangkalan yang dirancang.- AFP


Mesir perketat keperluan visa untuk warga Sudan

KAHERAH, 11 Jun- Semua warga Sudan yang dilanda konflik berdarah sejak pertengahan April, kini diwajib mendapatkan visa untuk menyeberangi sempadan ke negara jiran, Mesir.Sejak pertempuran meletus antara dua jeneral yang bersaing untuk menguasai Sudan, kira-kira 200,000 warga Sudan telah memasuki Mesir, kebanyakan mereka melalui lintasan darat, kata Kaherah.Pihak berkuasa Mesir sebelum ini mengecualikan wanita Sudan daripada semua peringkat umur, kanak-kanak bawah 16 tahun dan sesiapa yang berumur lebih 50 tahun daripada mendapatkan visa.Namun menerusi kenyataan rasmi yang dikeluarkan hari ini, Kementerian Luar Mesir mengumumkan peraturan baharu itu, sebagai tindakan keras terhadap "kegiatan haram" termasuk penipuan."Pihak berkuasa memperkenalkan prosedur visa bertujuan mengawal kemasukan rakyat Sudan ke Mesir selepas lebih 50 hari krisis berlarutan di negara mereka," menurut kenyataan itu.Dilaporkan terdapat pihak yang mengaut keuntungan menerusi kegiatan pemalsuan visa masuk. -AFP

(Pemandu Sudan menunggu dengan bas mereka sebaik tiba di perkampungan Mesir Wadi Karkar, Aswan pada 14 Mei 2023 selepas melarikan diri dari Sudan/AFP)


Presiden Colombia lawat kanak-kanak yang terselamat dalam nahas pesawat

BOGOTA, 11 Jun- Presiden Colombia, Gustavo Petro dan isterinya, Veronica Alcocer melawat empat kanak-kanak orang asli yang telah hilang selama lebih lima minggu di hutan selatan Colombia selepas terselamat dalam satu nahas pesawat.Petro dan Veronica tiba di hospital tentera pusat di Bogota pada pagi Sabtu.Mereka memberi hadiah kepada kanak-kanak selain menyantuni para doktor dan saudara-mara untuk mengetahui perkembangan kesihatan kanak-kanak tersebut.Adik beradik itu ditemui pada Jumaat di wilayah Caqueta selepas operasi pencarian dilaksana berminggu-minggu oleh tentera, masyarakat orang asli dan pihak berkaitan.Kesemua kanak-kanak itu terlebih dahulu menerima rawatan oleh doktor tentera sebelum dibawa ke hospital tentera di ibu negara, Bogota.Kerajaan Colombia berkata kesihatan kanak-kanak itu berada dalam pada tahap "boleh diterima" dan belum boleh makan tetapi sedang terhidrat dan stabil.Dalam gambar yang dikongsi oleh tentera Colombia, kanak-kanak itu kelihatan kurus.

(Kanak-kanak yang terselamat diusung anggota tentera turun daripada pesawatuntuk menerima rawatan di hospital/REUTERS)

Terdahulu, pada awal pagi 1 Mei, pesawat Cessna 206 yang membawa tujuh orang dan dalam perjalanan antara lapangan terbang Araracuara di Caqueta dan San Jose del Guaviare, sebuah bandar di wilayah Guaviare, mengeluarkan amaran kecemasan akibat kegagalan enjin.Tiga orang dewasa, termasuk juruterbang dan ibu kanak-kanak itu, maut dalam nahas berkenaan dan mayat mereka ditemukan dalam pesawat.- REUTERS


Lebih 3,400 wanita hilang di Peru

LIMA, 11 Jun- Lebih 3,400 wanita dilaporkan hilang di Peru dalam tempoh Januari hingga April tahun ini, lapor Pejabat Ombudsman.Dalam laporan bertajuk "Apa yang berlaku kepada mereka?" didedahkan bahawa empat bulan pertama 2023 menyaksikan 3,406 aduan wanita hilang difailkan. Hanya 1,902 ditemukan manakala 1,504 masih hilang, kata laporan itu."Situasi Peru, tentang kehilangan akan diklasifikasikan sebagai situasi bahaya yang pasti berlaku," tegas wakil Ombudsman, Isabel Ortiz."Pihak berkuasa tidak mengambil tindakan untuk menghalang kejadian ini yang berlaku setiap tahun di negara Andes dengan 33 juta penduduk."Pihak berkuasa tidak menjadikan isu kehilangan (kebanyakannya penculikan) sebagai agenda keutamaan," ujar Oritz.Pada 2022, lebih 5,380 wanita, kebanyakannya perempuan dan remaja, dilaporkan hilang, angka 9.7% lebih rendah daripada 2021.Menurut pelbagai NGO feminis, polis dan pejabat pendakwa tidak menyiasat banyak kes kerana mereka percaya wanita terbabit melarikan diri secara sukarela. -AFP

(Lebih 3,400 wanita hilang di Peru/AFP)


Kebakaran di Kanada dijangka berterusan 'sepanjang musim panas'

(Hampir 17,800 batu persegi telah terbakar sejak awal tahun, jauh melebihi purata sebelumnya kerana Kanada lebih cepat panas daripada seluruh dunia di tengah-tengah perubahan iklim/AFP)

MONTREAL, 11 Jun -Kebakaran baharu yang semakin marak memaksa pemindahan beribu-ribu penduduk di seluruh Kanada ketika negara itu memerangi kebakaran di luar kawalan.Hampir 17,800 batu persegi telah terbakar sejak awal tahun, jauh melebihi purata sebelumnya kerana Kanada lebih cepat panas daripada seluruh dunia di tengah-tengah perubahan iklim.Bahagian barat negara itu paling terjejas. Selepas agak reda beberapa hari, kebakaran semakin menjadi-jadi di Alberta. Malam tadi bandar Edson menyaksikan pemindahan kedua penduduk sejak Mei."Api sangat di luar kawalan sehingga beberapa kru perhutanan terpaksa berundur," kata Ketua Pegawai pentadbiran Yellowhead County, Luc Mercier. Bercakap kepada penyiar CBC, seorang penduduk Hayley Waites berkata pemindahan berlaku dalam bentuk "konvoi besar"."Apabila anda panik untuk melakukan segala-galanya, semua yang anda fikirkan ialah melarikan diri," katanya. "Tetapi sebaik sahaja anda di dalam kereta, anda bertanya: 'Bagaimana jika rumah saya tidak lagi di sana apabila saya kembali?'"Di bandar Tumbler Ridge, British Columbia, sebahagian besar daripada 2,400 penduduk telah dipindahkan ketika kebakaran menghampiri dalam beberapa kilometer dari bandar itu.Di timur Kanada, Menteri Keselamatan Awam Quebec Francois Bonnardel berkata keadaan di bahagian tengah dan barat laut wilayah itu kekal sukar, dengan beberapa bandar terancam."Ini pertama kali dalam sejarah, Quebec berhadapan begitu banyak kebakaran, memindahkan begitu ramai orang," katanya.Pihak berkuasa alam sekitar kini menyenaraikan 416 kebakaran aktif di negara ini, 203 daripadanya diklasifikasikan sebagai di luar kawalan.Kebakaran dijangka berterusan sepanjang musim panas. -AFP

(Pandangan dari udara menunjukkan kebakaran hutan Sungai Kiskatinaw Barat di British Columbia, Kanada/REUTERS)


14 maut, kebakaran hutan di Kazakhstan

ASTANA, 10 Jun - Sekurang-kurangnya 14 orang maut dalam kebakaran hutan di timur laut Kazakhstan."Secara keseluruhan, 14 mayat telah ditemui," kata Kementerian Situasi Kecemasan Kazakhstan dalam satu kenyataan pada Sabtu.Terdahulu kementerian tersebut melaporkan pihaknya menjalankan operasi mencari dan menyelamat (SAR) renjer hutan yang terperangkap akibat kebakaran hutan yang membabitkan 60,000 hektar (148,000 ekar) tanah.- AFP


Satu daripada dua itik getah gergasi di pelabuhan Hong Kong mengempis

HONG KONG, 10 Jun - Orang ramai yang hadir untuk menyaksikan itik getah gergasi hasil seni artis Belanda Florentijn Hofman di Pelabuhan Victoria Hong Kong kecewa, apabila satu daripada dua ekor itik itu, kempis. "Double Ducks" yang dijadual terapung di pelabuhan itu selama dua minggu.Penganjur menjelaskan itik getah itu sengaja dikempiskan ketika membuat pemeriksaan sebagai langkah keselamatan berikutan getah terdedah cuaca panas. Itik getah itu menjalani pembaikan, manakala itik lain kekal dan akan terus dipamerkan seperti yang dirancang.

Itik getah pertama terapung yang dipamerkan di Hong Kong pada tahun 2013. - REUTERS


Tiga terbunuh dalam serangan dron Rusia di Odesa

UKRAINE, 10 Jun - Sekurang-kurangnya tiga orang awam terbunuh dalam serangan dron Rusia ke atas bandar Laut Hitam Odesa pada awal pagi Sabtu, selepas serpihan dron jatuh di blok apartmen yang menyebabkan kebakaran, kata tentera Ukraine.Pertahanan udara di wilayah Odesa menembak jatuh lapan dron ‘Shahed’ dan dua peluru berpandu dalam insiden terbaru itu.Serangan udara ke wilayah itu berlaku beberapa kali sejak beberapa minggu lalu, kata jurucakap perintah tentera selatan.Rakaman video dari perkhidmatan akhbar Angkatan Tentera Ukraine menunjukkan perkhidmatan kecemasan menyelamatkan penduduk dari blok kediaman yang terbakar.

Perkhidmatan kecemasan melaporkan 27 orang, termasuk tiga kanak-kanak, cedera, bagaimanapun api berjaya dipadamkan dengan cepat dan 12 orang diselamatkan. - REUTERS


Landasan di lapangan terbang Haneda ditutup sementara akibat perlanggaran pesawat

TOKYO, 10 Jun - Beberapa penerbangan di lapangan terbang Haneda Tokyo terpaksa ditangguhkan selepas dua pesawat penumpang bertembung di laluan teksi, memetik kenyataan kementerian pengangkutan Jepun.Rakaman dari tempat kejadian menunjukkan dua pesawat Airbus A330 itu berhenti bersebelahan di tempat kejadian, sebelum jet milik EVA Air Taiwan itu dibawa pergi.Satu daripada empat landasan di lapangan terbang itu ditutup, kira-kira pukul 11.00 pagi waktu tempatan dan telahpun dibuka semula.

Tiada sebarang kecederaan dilaporkan.Pesawat EVA Air dan Thai Airways sepatutnya berlepas dari Tokyo ke Taipei dan Bangkok.- REUTERS


Beratus peminat Messi menunggu ketibaannya, di Beijing

BEIJING, 10 Jun - Ratusan peminat Lionel Messi di sini, berpusu-pusu untuk berjumpa dan melihat sendiri bintang bola sepak Argentina itu, sempena menjelang perlawanan persahabatan pasukannya dengan Australia di bandar itu.Peminatnya berkumpul di lobi hotel Four Seasons dengan menyarung jersi nombor 10 bintang itu sambil menunggu ketibaan Messi dan pasukannya.Pada Rabu, pemenang Piala Dunia 2022 itu mengumumkan bahawa beliau akan meninggalkan Paris Saint-Germain pada musim panas untuk meneruskan kerjayanya bersama-sama Inter Miami di Amerika Syarikat (AS).

"Itulah personalitinya, saya rasa. Dia (Messi) bukan pemain yang mahu mendapatkan banyak wang, dan dia mahu memikirkan keluarganya... Dia (Messi) suka Barcelona. Dia tidak mahu bermain untuk mana-mana kelab lain selain Barcelona," kata peminat China, Leo Liou. - REUTERS


Jangkitan RSV di Chile jejas kapasiti ICU kanak-kanak

SANTIAGO, 10 Jun-  Chile dilanda jangkitan 'respiratory syncytial virus' atau jangkitan RSV yang paling teruk dalam sejarah beberapa tahun negara itu apabila empat bayi maut, sekali gus memberi tekanan terhadap kapasiti unit rawatan rapi (ICU) kanak-kanak.Jangkitan RSV adalah virus yang menyebabkan jangkitan paru-paru dan saluran pernafasan dan sering kali berlaku kepada kanak-kanak bawah usia dua tahun.Seorang ibu kepada bayi yang meninggal dunia, Yessenia Sanchez, berkata dia menunggu dari 8 pagi hingga 10 malam untuk ambulans memindahkan bayinya ke ICU.Pada masa itu bayinya mengalami dua serangan jantung , kata Sanchez, yang berasal dari Quilpe di kawasan metropolitan Valparaiso.

(Yesenia Sanchez menghadiri pengebumian anak mereka berusia dua bulan selepas meninggal dunia akibat jangkitan RSV di hospital di Quilpue, Chile/ REUTERS)

Menurut Kementerian Kesihatan Chile kapasiti katil ICU kanak-kanak purata di negara ini sudah mencapai 94 peratus setakat semalam.Menteri Kesihatan, Ximena Aguilera, berkata walaupun RSV dijangkakan, negara itu berdepan antara wabak terbesar dalam tempoh beberapa tahun."Terdapat situasi imunologi yang berbeza sekarang, kelemahan yang lebih besar dan itu membawa kita kepada peredaran virus yang luar biasa tinggi."Keterukan wabak ini dikaitkan dengan peredaran virus yang rendah ketika pandemik COVID-19," katanya sambil menambah bahawa kanak-kanak di bawah umur setahun adalah yang paling berisiko.Sementara itu, kerajaan dikritik kerana pelaksanaan kempen kesihatan awam yang perlahan sebelum permulaan musim sejuk di hemisfera selatan.Penyakit pernafasan cenderung meningkat di Chile ketika musim sejuk.Keadaan itu juga biasanya bertambah buruk di Santiago kerana pencemaran udara yang teruk di bandar itu, terletak di lembangan dikelilingi bukit. - REUTERS


Pirarucu: Ikan gergasi Amazon buruan pemburu haram

JAVARI, 10 Jun - Ikan yang lebih besar daripada manusia, Pirarucu air tawar merupakan ikan kegemaran pemburu haram di bahagian hutan Amazon yang terletak antara Brazil, Peru dan Colombia.Pirarucu yang sekian lama menjadi makanan ruji bagi masyarakat orang asli yang memburunya di tasik Lembah Javari digemari kerana kulit dan dagingnya.Kaya dengan protein yang tinggi, ikan tersebut dicari dalam setiap menu di restoran gastronomi di Rio, Bogota dan Lima.

Permintaan daging ikan Pirarucu yang semakin meningkat menyebabkan para pemburu haram ikan tersebut sanggup membunuh pembela hak asasi orang asli,Bruno Preira dan wartawan British, Dom Philips yang telah menetak pasangan berkenaan dan mayat mereka disembunyikan di dalam hutan Amazon.Pembenihan ikan Pirarucu dikawal dengan ketat di Amazon, di mana hanya masyarakat orang asli di Lembah Javari yang boleh memburu ikan tersebut.Seorang penduduk orang asli, Joao Filho Kanamari membidas tindakan pemburu yang turut memburu ikan tersebut secara haram."Mereka mencuri daripada kami," katanya.Ikan Pirarucu diburu kerana kulitnya yang boleh digunakan untuk produk kulit eksotik seperti pembuatan kasut, beg atau dompet.Akibat penangkapan ikan tersebut secara berleluasa, menyebabkan ikan tersebut pupus pada tahun 1990an.Ini telah menyebabkan kerajaan Brazil mengenakan sekatan bagi tangkapan ikan tersebut.-AFP


Wang palsu AS$1 bilion dirampas di Turkiye

ISTANBUL, 10 Jun - Pasukan keselamatan Turkiye merampas wang palsu AS$1 bilion di Istanbul dan menahan enam individu termasuk seorang warga Ghana dan tiga warga Sweden.Pejabat Gabenor, pada Jumaat memaklumkan pasukan Gendarmerie menjejaki suspek ke ruang simpanan di daerah Kagithane Istanbul, di mana mereka merampas wang palsu AS$100 untuk dihantar ke negara-negara Afrika.

Rumah suspek digeledah dan wang tunai serta barang kemas mereka dirampas."Rampasan wang palsu itu adalah yang terbesar dalam sejarah Turkiye," kata pejabat Gabenor.Konsulat Sweden dan Ghana sudah dimaklumkan mengenai operasi itu.-REUTERS


Warganegara Rusia maut serangan jerung di Mesir

KAHERAH, 10 Jun - Seorang lelaki Rusia maut apabila seekor jerung menyerangnya di luar pantai Hurghada, bandar peranginan Laut Merah di Mesir, pada Khamis.Kementerian Alam Sekitar Mesir berkata warganegara Rusia itu maut selepas dibaham jerung harimau ketika mandi di pantai itu tanpa memberikan butiran mangsa."Serangan jerung harimau ke atas pengunjung pantai...membawa kepada kematiannya."Satu pasukan dari kementerian dan pihak berkuasa lain dapat menangkap jerung itu dan pihak berkuasa tempatan telah mengeluarkan larangan berenang, menyelam dan aktiviti sukan air lain di beberapa pantai berhampiran lokasi serangan," kata kementerian itu menerusi kenyataan.

Konsulat Jeneral Rusia, Viktor Voropayev memaklumkan bahawa pihak berkuasa Mesir telah mengesahkan bahawa mangsa adalah warga Rusia berusia 20an.“Mangsa bukan pelancong, tetapi penduduk tetap Mesir,” kata Voropayev.Rakaman video yang dikatakan mengenai kejadian itu disebarkan secara meluas di media sosial Mesir yang menunjukkan seseorang bergelut untuk melarikan diri daripada jerung itu.Laut Merah ialah destinasi pelancongan yang popular dengan kehadiran jerung merupakan perkara yang biasa.Namun haiwan tersebut jarang menyerang orang ramai yang berenang di kawasan yang dibenarkan.-AFP


Dua pesawat berlanggar di Lapangan Terbang Haneda

TOKYO, 10 Jun - Dua pesawat penumpang berlanggar berhampiran landasan di Lapangan Terbang Haneda, Tokyo. Kementerian Pengangkutan Jepun memaklumkan, sekitar pukul 11 pagi waktu tempatan sebuah penerbangan Thai Airways berlepas ke Bangkok dan sebuah pesawat dengan EVA Air bersentuhan di Landasan A Lapangan Terbang Haneda.Rakaman dari Tokyo Broadcasting System Television menunjukkan pada masa ini, kedua-dua pesawat itu diletakkan di landasan.

Menurut penyiar kebangsaan NHK, sebahagian sayap pesawat Thai Airways kelihatan patah, dan kelihatan serpihan berhampiran landasan.Lapangan terbang menutup landasan berhampiran lokasi kemalangan, tanpa sebarang kecederaan dilaporkan setakat ini.Akibat pelanggaran itu, beberapa penerbangan domestik dan antarabangsa ditangguhkan.-REUTERS


Tapak pembinaan pusat beli belah terbakar

HAMBURG, 10 Jun- Kebakaran berlaku di tapak pembinaan sebuah pusat beli belah di sini pada Jumaat, menyebabkan dua orang cedera ringan.Rakaman video yang dimuat naik di laman media sosial menunjukkan dua letupan kuat berlaku dan kepulan asap hitam dapat dilihat dari seluruh bandar.Anggota bomba memberitahu, siasatan awal mendapati kejadian letupan disebabkan tong gas di atas bumbung.Bagaimanapun, pegawai masih berusaha untuk menentukan punca letupan.Dalam pada itu, Pejabat Persekutuan Jerman bagi Perlindungan Awam dan Bantuan Bencana menasihati penduduk berdekatan tempat kejadian supaya menutup semua tingkap dan pintu kediaman masing-masing.-REUTERS

(Asap tebal jelas kelihatan disebabkan oleh letupan yang berlaku/Foto Reuters)


Kanak-kanak hilang lebih 40 hari di Amazon ditemui hidup

BOGOTA, 10 Jun - Empat kanak-kanak orang asli di Colombia ditemui hidup di selatan negara itu selepas lebih sebulan pesawat yang dinaiki mereka terhempas di hutan Amazon."Kegembiraan untuk seluruh negara. Empat kanak-kanak yang hilang 40 hari lalu di hutan Colombia ditemui hidup," kata Presiden Colombia, Gustavo Petro di Twitter pada Jumaat.

Kanak-kanak yang berusia 13, sembilan, empat dan satu tahun itu diselamatkan oleh tentera berhampiran sempadan antara wilayah Caqueta dan Guaviare di Colombia, berhampiran tempat pesawat kecil itu terhempas."Ya, kanak-kanak itu telah ditemui, tetapi saya memerlukan penerbangan atau helikopter untuk pergi mendapatkan mereka dengan segera," kata datuk kanak-kanak itu, Fidencio Valencia kepada AFP.Berasal dari kumpulan Orang Asli Uitoto, kanak-kanak itu berkeliaran bersendirian di dalam hutan sejak 1 Mei apabila pesawat Cessna 206 yang mereka naiki terhempas.Tiga dewasa termasuk juruterbang maut akibat nahas itu dan mayat mereka ditemui di dalam pesawat.Pesawat Cessna 206 yang membawa tujuh orang dalam laluan antara Araracuara di wilayah Amazonas dan San Jose del Guaviare sebuah bandar di wilayah Guaviare apabila ia mengeluarkan amaran kecemasan akibat kegagalan enjin pada awal bulan lalu.-AFP


Trump didakwa ambil dokumen rahsia, risikokan keselamatan negara

(Bekas Presiden Amerika Syarikat (AS), Donald Trump/ AFP)

WASHINGTON, 10 Jun- Pendakwa raya Persekutuan mendakwa bekas Presiden Amerika Syarikat (AS), Donald Trump membahayakan keselamatan negara dengan menyimpan dokumen nuklear dan pertahanan rahsia selepas meninggalkan White House.Kertas pertuduhan setebal 49 halaman itu menyatakan Trump, 76, pendahulu untuk pencalonan presiden Republikan 2024, membawa "ratusan" dokumen sulit kerajaan dalam kotak kadbod ke kediamannya di Mar-a-Lago di Florida.Trump menyimpan fail termasuk rekod daripada Pentagon, CIA dan Agensi Keselamatan Negara yang disifatkan tidak selamat berada di Mar-a-Lago.Ini berikutan beliau kerap menganjurkan acara sosial besar membabitkan puluhan ribu tetamu dari semasa ke semasa, menurut dakwaan itu.Dilaporkan juga, sekurang-kurangnya Trump menunjukkan dua kali dokumen sulit mengenai operasi ketenteraan AS dan rancangan kepada orang yang tidak dibenarkan untuk melihat mereka di kelab golf Bedminster, New Jersey.Menurut Peguam Khas, Jack Smith, beliau berkata negara ini mempunyai satu set undang-undang dan ia terpakai kepada semua orang."Undang-undang yang melindungi maklumat pertahanan negara adalah penting untuk keselamatan AS dan ia mesti dikuat kuasakan," katanya yang membawa dakwaan bersejarah terhadap Trump, bekas presiden AS pertama yang menghadapi tuduhan jenayah persekutuan.Trump menghadapi 37 pertuduhan termasuk 31 pertuduhan penyimpanan sengaja maklumat pertahanan negara berkaitan dokumen tertentu.Sabitan bagi setiap pertuduhan membawa hukuman penjara sehingga 10 tahun.

(Foto diterbitkan Jabatan Kehakiman AS, dakwaan terhadap Donald Trump menunjukkan kotak dokumen dan artifak lain yang disimpan di kelab Mar-a-Lago Trump di Florida/ REUTERS)

Pertuduhan lain yang dihadapi Trump termasuk konspirasi menghalang keadilan, boleh dihukum penjara sehingga 20 tahun, menahan dokumen atau rekod, yang turut membawa hukuman penjara sehingga 20 tahun, dan membuat kenyataan palsu.Pembantu peribadi Trump, Walt Nauta, dinamakan sebagai konspirator bersama, didakwa dengan enam pertuduhan kerana membantu Trump menyembunyikan dokumen, yang disimpan di pelbagai lokasi di Mar-a-Lago, termasuk bilik tarian, bilik mandi, bilik tidur Trump dan bilik simpanan.Dalam dakwaan itu juga, ia menyatakan dokumen sulit yang disimpan Trump di dalam kotak termasuk maklumat mengenai keupayaan pertahanan dan senjata AS dan negara asing."Rekod lain ialah berkaitan program nuklear dan potensi kelemahan AS dengan sekutunya terhadap serangan tentera bersama dengan rancangan untuk membalas dendam."Pendedahan tanpa kebenaran dokumen sulit ini boleh membahayakan keselamatan negara dan tentera AS, hubungan luar negeri dan sumber manusia," menurut dakwaan itu. - AFP


Bekas PM UK Boris Johnson letak jawatan sebagai Ahli Parlimen

(Bekas Perdana Menteri Britain, Boris Johnson/ REUTERS)

LONDON, 10 Jun- Bekas Perdana Menteri Britain, Boris Johnson semalam meletak jawatan sebagai Ahli Parlimen dengan mendakwa beliau dipaksa keluar secara tertutup oleh lawan politiknya.Ahli politik populis berusia 58 tahun itu disiasat jawatankuasa rentas parti atas dakwaan beliau berulang kali berbohong kepada Parlimen berhubung parti yang melanggar perintah COVID-19 ketika memegang jawatan.Dengan bukti, beliau sebelum ini menegaskan tidak melakukannya.Bagaimanapun ketika jawatankuasa itu bersedia mendedahkan penemuan mereka kepada umum, beliau berkata mereka telah menghubunginya "menjelaskan... mereka bertekad untuk menggunakan prosiding terhadap saya untuk menghalau saya keluar dari Parlimen."Jawatankuasa Keistimewaan yang mempunyai majoriti Ahli Parlimen daripada parti Konservatifnya sendiri, mempunyai kuasa untuk mengenakan sekatan kerana mengelirukan Parlimen, termasuk penggantungan.Lazimnya, penggantungan lebih 10 hari bekerja yang membawa kepada pilihan raya kecil di kawasan Ahli Parlimen.Johnson, bagaimanapun, mendahului sebarang penemuan atau terpaksa berjuang untuk kekal sebagai Ahli Parlimen di kawasan Uxbridge dan South Ruislip di barat laut London yang mana beliau memegang majoriti tipis hanya lebih 7,000 dengan berhenti.Beliau mengecam jawatankuasa itu, yang dipengerusikan oleh veteran pembangkang, Ahli Parlimen Parti Buruh, Harriet Harman, sebagai "mahkamah kanggaru.""Adalah amat menyedihkan untuk meninggalkan Parlimen sekurang-kurangnya buat masa ini tetapi lebih-lebih lagi saya keliru dan terkejut kerana saya boleh dipaksa keluar, secara antidemokrasi... dengan berat sebelah yang begitu berat," katanya.

Pengumuman itu dibuat hanya beberapa jam selepas Johnson secara kontroversi memberi ganjaran kepada sekutu Brexit terdekatnya dan pegawai yang terbabit dalam saga "Partygate" - dalam senarai penghormatan peletakan jawatan perdana menterinya.Pada masa sama, bekas setiausaha kebudayaannya Nadine Dorries mengumumkan beliau akan berhenti sebagai Ahli Parlimen berkuat kuasa serta-merta.Johnson mengetuai pemilihan Tory untuk memperoleh majoriti 80 kerusi pada pilihan raya umum Disember 2019 dengan janji untuk "menyelesaikan Brexit", membenarkannya melalui Parlimen perjanjian pemisahan daripada Kesatuan Eropah.Bagaimanapun dibatalkan oleh pengendaliannya terhadap pandemik COVID, "Partygate" dan berturut-turut skandal lain yang membawa kepada pemberontakan menteri pada Julai tahun lalu.Beliau meletak jawatan sebagai perdana menteri dan meninggalkan jawatan pada September tahun lalu, walaupun khabar angin berterusan bahawa beliau mahukan satu lagi peluang untuk menduduki jawatan teratas.Johnson pertama kali menjadi Ahli Parlimen pada 2001 hingga 2008, kemudian berhenti untuk berkhidmat dua penggal empat tahun sebagai Datuk Bandar London.Beliau menjadi Ahli Parlimen sekali lagi pada 2015, seterusnya menjadi Setiausaha Luar di bawah Theresa May. - AFP


Banjir di Cuba, beberapa kampung terputus hubungan

CUBA, 10 Jun- Hujan lebat dan ribut pada Jumaat, mengakibatkan banjir besar di Cuba, dengan kawasan tengah dan timur pulau itu terjejas teruk.Media tempatan melaporkan jambatan runtuh berlaku di kawasan luar bandar, menyebabkan beberapa kampung terputus hubungan.Kawasan paling terjejas ialah bandar Jiguani yang turut mengalami gangguan bekalan elektrik.Dalam pada itu, beberapa keluarga telah dipindahkan selepas air sungai melimpah."Kami telah berusaha untuk menyelamatkan barang yang boleh dialihkan dan membantu seramai mungkin jiran," menurut seorang penduduk.Pihak berkuasa cuaca meramalkan hujan lebat untuk tempoh dua hari akan datang.-REUTERS

(Jambatan dilaporkan runtuh di kawasan luar bandar, menyebabkan beberapa kampung terputus hubungan/Foto Reuters)


Negara anggota EU setuju lakukan pembaharuan dalam sistem suaka

ATHENS, 9 Jun - Sebanyak 27 negara anggota Kesatuan Eropah (EU) pada Khamis mencapai persetujuan untuk melaksanakan pembaharuan dalam sistem suaka.Presidensi Sweden Majlis EU mengumumkan di Twitter bahawa menteri dari negara anggota bersetuju dengan pendekatan umum mengenai Peraturan Pengurusan Suaka dan Migrasi dan Peraturan Prosedur Suaka pada mesyuarat Majlis Kehakiman dan Hal Ehwal Dalam Negeri."Fail-fail ini membentuk dua tonggak utama pembaharuan sistem suaka EU dan merupakan kunci kepada keseimbangan yang baik antara tanggungjawab dan perpaduan."Kerja keras beberapa Presiden telah menyumbang kepada keputusan yang telah kami capai hari ini," lapor Agensi Anadolu memetik laporan majlis itu.

Menurut penyiar awam Greek ERT, berdasarkan persetujuan yang buat pertama kalinya tercapai, mekanisme perpaduan mandatori yang ditunggu-tunggu, sedang diwujudkan.Bercakap kepada agensi berita kerajaan Itali, ANSA, Menteri Dalam Negeri Matteo Piantedosi berkata negara itu gembira dengan persetujuan itu.“Kami mengelak hipotesis bahawa Itali dan semua negara anggota kemasukan pertama akan dibayar untuk mengekalkan pendatang tidak tetap di wilayah mereka.“Itali tidak akan menjadi pusat pengumpulan pendatang bagi pihak Eropah. Kami berjaya mendapatkan rangka kerja undang-undang untuk kemungkinan menjalin perjanjian dengan negara ketiga yang selamat, dan kami juga mengelak daripada meletakkan had yang akan mengecualikan sesetengah negara,” katanya. - BERNAMA


Kediaman retak, ribuan penduduk Tianjin, China dipindahkan

(Foto yang diambil pada 10 Mei 2018 ini menunjukkan pemandangan dari udara bangunan kediaman di Tianjin/ AFP)

BEIJING, 9 Jun- Ribuan orang dipindahkan dari beberapa pangsapuri di bandar Tianjin, China sejak beberapa hari lalu berikutan tanah runtuh yang menyebabkan rekahan besar di jalan berhampiran, kata media kerajaan dan kerajaan tempatan.Menurut kerajaan Tianjin menerusi media sosial semalam, rekahan besar muncul di jalan berhampiran kompleks kediaman di daerah Jinnan, Tianjin.Pakar geologi berkata, ia berkemungkinan disebabkan rongga bawah tanah di bawah kedalaman 1,300 meter.Kerajaan Tianjin menyifatkan kejadian itu sebagai 'bencana geologi mengejut' susulan maklumat awal daripada pakar geologi dan beberapa jabatan kerajaan selepas mereka melakukan tinjauan, pemetaan dan pemantauan di tapak berkenaan."Keadaan ini sangat jarang berlaku," kata seorang pakar ketika ditanya mengenai insiden itu di ibu pejabat perbandaran kerajaan Tianjin.Kumpulan pakar berkata, bangunan tinggi yang menghadap jalan itu terjejas pada tahap yang berbeza-beza.Menerusi foto di media sosial, jalan raya dilihat melengkung, manakala bahagian jubin dinding bangunan itu bertaburan di atas lantai.Insiden itu meningkatkan kebimbangan terhadap keselamatan bangunan di China, yang mana kerajaan telah menguatkuasakan peraturan dan dasar yang lebih ketat serta menjatuhkan hukuman berat terhadap pematuhan pada tahap rendah bagi pengurusan hartanah.Di samping itu, baru- baru ini, kerajaan China mengadakan beberapa mesyuarat peringkat tinggi mengenai persediaan bencana geologi dan musibah lain yang tidak dijangka. - REUTERS

(Jalan merekah dapat dilihat di daerah Jinnan, Tianjin/ Foto CCTV)


Pendakwa raya ICC bertemu Maduro dari Venezuela

CARACAS, 9 Jun - Presiden Venezuela, Nicolas Maduro menerima kunjungan Pendakwa Raya Mahkamah Jenayah Antarabangsa (ICC) Karim Khan di Caracas pada Khamis.Semasa lawatannya, Khan turut bertemu dengan Peguam Negara Venezuela, Tarek William Saab bagi membincangkan pelancaran siasatan terhadap dakwaan pencabulan hak asasi manusia semasa protes antikerajaan pada 2017.Siasatan itu pertama kali diumumkan pada 2021 dengan memorandum yang ditandatangani oleh Khan dan Presiden Maduro.

Lebih 120 orang maut dalam tunjuk perasaan 'Human Rights Watch' yang berpangkalan di New York dengan menuduh kerajaan menyalahgunakan penunjuk perasaan secara sistematik. - REUTERS


Kumpulan Zapatista berarak ke Bandar Mexico, tuntut henti keganasan

MEXICO, 9 Jun - Beratus-ratus ahli komuniti Zapatista dan penyokong mereka berarak di bandar Mexico pada Khamis, menuntut kerajaan melebihkan usaha untuk menghentikan keganasan yang menjejaskan wilayah peribumi mereka.Penunjuk perasaan itu menuntut supaya menghentikan keganasan terhadap Tentera Pembebasan Kebangsaan Zapatista (EZLN), merupakan kumpulan bersenjata yang memperjuangkan hak orang asli di Chiapas.Komuniti Zapatista berkata kumpulan itu diserang kumpulan separa tentera di negeri itu."Kami minta serangan daripada kumpulan separa tentera dihentikan... Kini mereka juga bekerjasama dengan kumpulan jenayah terancang yang menahan Chiapas di ambang perang saudara," kata penunjuk perasaan dan ahli sosiologi Raul Romero.

Keganasan di Chiapas antara kumpulan separa tentera, kartel dan kumpulan pertahanan diri tempatan berlaku apabila wujud perselisihan Presiden Mexico Andres Manuel Lopez Obrador dan gabenor Chiapas Rutilio Escandon, kata satu kenyataan daripada Kongres Pribumi Kebangsaan (CNI).Kenyataan itu turut ditandatangani Noah Chomsky dan pelakon Mexico Diego Luna mengecam keganasan itu. - REUTERS


Sudan isytihar PBB Volker Perthes, 'persona non grata'

KHARTOUM, 9 Jun - Kerajaan Sudan mengisytiharkan Pertubuhan Bangsa Bersatu (PBB), Volker Perthes sebagai 'persona non grata', umum Kementerian Luar Negeri."Kerajaan Republik Sudan telah memberitahu Setiausaha Agung Pertubuhan Bangsa Bersatu (PBB) bahawa ia telah mengisytiharkan Encik Volker Perthes 'persona non grata; setakat hari ini," kata kementerian itu dalam satu kenyataan pada Khamis, Kenyataan dikeluarkan hanya beberapa minggu selepas tentera ketua Abdel Fattah al-Burhan menuduh Perthes mencetuskan konflik negara dan mahukan penyingkirannya.

Perthes berada di Addis Ababa, Ethiopia pada Khamis untuk beberapa siri rundingan diplomatik. - AFP


Ubat kencing manis murah kurangkan kurangkan risiko 'long COVID'- Kajian

PARIS, 9 Jun- Individu yang mengambil ubat diabetes murah selepas disahkan positif COVID-19 mempunyai risiko 40 peratus lebih rendah untuk mendapat gejala 'long COVID', menurut satu kajian yang berpangkalan di Amerika Syarikat (AS).Dapatan itu dipuji sebagai 'mercu tanda' berpotensi dalam usaha memerangi keadaan yang masih kurang difahami, dianggarkan oleh Pertubuhan Kesihatan Sedunia (WHO) menjejaskan satu daripada 10 orang yang dijangkiti wabak berkenaan.Kajian itu berkata, ia adalah percubaan pertama plasebo secara rawak dalam fasa ketiga dan dianggap sebagai standard emas dalam penyelidikan, bagi menunjukkan bahawa dengan mengambil ubat, berupaya mencegah daripada mendapat gejala 'long COVID'.Ia menguji ubat yang dipanggil metformin, yang pada asalnya dibangunkan daripada bunga lilac Perancis, dan telah menjadi ubat yang sinonim untuk merawat diabetes jenis dua di seluruh dunia selama beberapa dekad.Ini bermakna, ubat berkenaan adalah selamat, murah dan mudah didapati.Kajian itu melibatkan 1,126 individu yang mengalami berat badan berlebihan atau obes di AS, separuh daripadanya menerima metformin dan separuh plasebo dalam tempoh beberapa hari selepas disahkan positif COVID-19.

Selepas 10 bulan, 35 orang daripada peserta yang mengambil metformin didiagnosis dengan gejala 'long COVID', berbanding 58 individu untuk kumpulan plasebo, yang mewakili pengurangan risiko sebanyak 40 peratus.Percubaan itu dijalankan antara Disember 2020 dan Januari 2022, bermakna ia termasuk varian Omicron, yang menurut kajian, menyebabkan gejala 'long COVID' pada kadar lebih rendah daripada strain sebelumnya.Pasukan di sebalik percubaan COVID-OUT sebelum ini telah menunjukkan bahawa metformin mengurangkan risiko pesakit COVID-19 untuk dirawat di jabatan kecemasan, kemasukan ke hospital dan kematian, sebanyak lebih 40 peratus.Seorang penyelidik di Universiti Minnesota dan pengarang utama kajian baharu itu, Carolyn Bramante, memberitahu AFP bahawa 'data menunjukkan metformin mengurangkan jumlah virus SARS-CoV-2' pada pesakit.Penyelidikan itu diterbitkan dalam jurnal Lancet Infectious Diseases. - AFP


El Nino cetus kebimbangan dunia terhadap cuaca melampau

WASHINGTON, 9 Jun- Fenomena iklim El Nino yang telah tiba meningkatkan kebimbangan terhadap cuaca dan suhu melampau, kata saintis di Pentadbiran Lautan dan Atmosfera Kebangsaan (NOAA) Amerika Syarikat (AS)."Bergantung pada kekuatannya, El Nino boleh menyebabkan pelbagai kesan, seperti meningkatkan risiko hujan lebat dan kemarau di lokasi tertentu di seluruh dunia," kata saintis iklim NOAA, Michelle L'Heureux."Perubahan iklim boleh memburukkan atau mengurangkan kesan tertentu berkaitan El Nino. Sebagai contoh, El Nino boleh membawa kepada rekod baharu bagi suhu, terutamanya di kawasan yang sudah mengalami suhu melebihi purata semasa El Nino," tambahnya.Australia minggu ini memberi amaran El Nino akan memberikan hari yang lebih panas dan kering kepada negara yang terdedah kepada kebakaran belukar yang serius, manakala Jepun berkata El Nino yang sedang berlaku sebahagiannya bertanggungjawab terhadap musim panas di negara itu.Kebanyakan tahun paling panas dalam rekod berlaku ketika El Nino, dan saintis bimbang musim panas ini dan seterusnya akan menyaksikan rekod suhu di darat dan di laut.Mariana Paoli dari agensi bantuan Christian Aid berkata: "Orang miskin sudah terdesak ke ambang kemarau, banjir dan ribut yang disebabkan oleh pembakaran bahan api fosil dan kini mereka akan menghadapi suhu terlampau kesan El Nino."Mereka ini yang paling teruk terjejas oleh perubahan iklim tetapi telah melakukan yang paling sedikit untuk menyebabkannya."Pengaruh fenomena itu terhadap Amerika Syarikat adalah lemah ketika musim panas tetapi lebih ketara bermula dari lewat musim luruh hingga musim bunga, kata NOAA dalam kenyataannya.Menjelang musim sejuk, dianggarkan terdapat 84 peratus peluang El Nino yang "lebih besar daripada sederhana" berkembang, dan 56 peratus kemungkinan El Nino yang kuat.Kebiasaannya ia akan menyebabkan keadaan lebih lembap daripada purata di beberapa bahagian negara, dari selatan California ke Pantai Teluk, tetapi lebih kering daripada keadaan purata di Barat Laut Pasifik dan Lembah Ohio.Ia juga meningkatkan peluang untuk suhu yang lebih panas daripada purata di bahagian utara negara.Keadaan El Nino yang berkembang diambil kira dalam ramalan taufan NOAA bulan lalu.Ia mempunyai kesan menghimpit terhadap aktiviti taufan di Atlantik, tetapi biasanya meningkatkan aktiviti taufan di Pasifik tengah dan timur.El Nino berasal daripada perkataan bahasa Sepanyol yang bermaksud 'anak lelaki', ia adalah fasa hangat El Nino-Southern Oscillation (ENSO).La Nina pula bermaksud 'anak perempuan', lebih sejuk, yang mana mana suhu permukaan laut di timur dan tengah Lautan Pasifik berhampiran khatulistiwa adalah lebih rendah daripada biasa. - AFP

(Biarawati Buddha mengutip sedekah dengan kepala ditutup dengan tuala dan di bawah payung untuk berlindung daripada matahari semasa gelombang panas di Yangon pada 24 April 2023/ AFP)


GM terima sistem pengecasan EV Tesla

AMERIKA SYARIKAT, 9 Jun - General Motors (GM) akan menyertai Ford dalam mengguna pakai standard palam pengecasan Tesla dan memberi akses rangkaian 'Tesla Supercharger' kepada pembeli kenderaan elektrik GM, menerusi satu perjanjian pada Khamis.Langkah GM yang turut menerima standard plag pengecasan Tesla, menandakan tiga daripada penjual EV teratas di pasaran Amerika Utara kini telah bersetuju dengan piawaian bagi mengecas perkakasan. Perjanjian itu diumumkan oleh Ketua Pegawai Eksekutif GM Mary Barra dan ketua Tesla Elon Musk dalam acara Twitter Spaces.Pelabur menyambut baik perjanjian tersebut, sementara saham GM meningkat lebih daripada 4% selepas saham Tesla meningkat 4%.

Gabungan Tesla, GM dan Ford menyumbang kira-kira 70% daripada jualan EV AS semasa.Eksekutif industri berpandangan perbezaan penyambung pengecasan EV akan menghalang penggunaan kenderaan elektrik yang lebih luas oleh pengguna. - REUTERS


FAA AS henti sementara beberapa penerbangan ke New York

NEW YORK, 9 Jun - Penerbangan Persekutuan (FAA) Amerika Syarikat (AS) menangguhkan sementara beberapa penerbagan New York dan Philadelphia, semalam.Tindakan itu disebabkan jarak penglihatan terhad disebabkan asap daripada kebakaran hutan di Kanada.FAA menangguhkan penerbangan ke Lapangan Terbang LaGuardia New York City dengan kelewatan purata 54 minit selepas menghentikan beberapa penerbangan.Agensi itu mengeluarkan amaran kemungkinan akan menangguhkan penerbangan ke Washington dan Charlotte, Carolina Utara. Terdahulu FAA telah menghentikan sementara penerbangan ke LaGuardia dan Philadelphia dari timur laut AS, Ohio dan Mid-Atlantic.

United Airlines berkata ia mengecualikan fi perubahan dan perbezaan tambang bagi penumpang yang mahu membuat penjadualan semula perjalanan pada Khamis dan Jumaat untuk bandar terjejas, termasuk New York, Buffalo, Washington, Philadelphia, Syracuse, New York; Hartford, Connecticut dan Colombia, Ohio.

Beratus-ratus kebakaran hutan di Kanada menjejaskan sebahagian besar negara dan mencetuskan kebimbangan kesihataan di bandar AS. - REUTERS


EU capai kata sepakat perkongsian tuan rumah pelarian

LUXEMBOURG, 9 Jun- Negara-negara Kesatuan Eropah (EU) mencapai persetujuan mengenai semakan peraturan blok yang telah lama terhenti untuk perkongsian sebagai negara tuan rumah bagi pencari suaka dan pendatang secara lebih saksama.Sweden yang memegang jawatan presiden secara bergilir, mengumumkan kejayaan itu selepas rundingan seharian antara menteri dalam negeri EU di Luxembourg.Perjanjian itu yang memerlukan kelulusan daripada majoriti negara yang mewakili sekurang-kurangnya 65 peratus daripada populasi blok itu berlaku selepas bertahun-tahun pertelingkahan mengenai dasar suaka.Pesuruhjaya Hal Ehwal Dalam Negeri Eropah, Ylva Johansson memuji 'langkah yang sangat penting' untuk EU bagi isu penghijrahan.

(Pesuruhjaya Hal Ehwal Dalam Negeri Eropah, Ylva Johansson/ REUTERS)

"Ia bukan keputusan yang mudah untuk semua orang duduk dalam satu meja rundingan, tetapi ia adalah keputusan bersejarah," kata Menteri Dalam Negeri Jerman, Nancy Faeser.Cadangan yang dibentangkan pada mesyuarat itu meminta bantuan wajib dalam kalangan negara EU, tetapi diberi dua pilihan untuk melakukannya, namun mereka cuma memilih satu daripadanya.Keutamaan ketika ini adalah untuk negara EU berkongsi sebagai tuan rumah pencari suaka, mengambil kelompok itu yang ramai tiba di negara-negara di pinggir luar blok itu, terutama Greece dan Itali.Perjanjian itu menetapkan negara yang enggan mengikuti keputusan itu dikehendaki membayar sejumlah 20,000 euro (RM99,616) setiap orang ke dalam dana yang diuruskan oleh Brussels.Poland dan Hungary mengundi membantah cadangan itu, manakala Bulgaria, Malta, Lithuania dan Slovakia memilih untuk berkecuali.Perjanjian awal itu membuka jalan untuk rundingan dengan Parlimen Eropah mengenai undang-undang yang boleh diterima pakai sebelum pilihan raya Eropah pada Jun tahun depan. - AFP


Rakyat Kanada kembali memakai pelitup muka

TORONTO, 9 Jun - Rakyat Kanada kini memakai semula pelitup muka sebagai perlindungan daripada asap dari kebakaran hutan yang memusnahkan sebahagian besar negara.Kebakaran hutan tidak terkawal itu mengakibatkan asap tebal merebak sehingga ke Amerika Syarikat (AS) memaksa penangguhan sementara penerbangan ke Philadelphia dan beberapa penerbangan ke New York kerana jarak penglihatan terhad.Syarikat pelitup muka yang sebelum ini menjual peralatan perlindungan bagi wabak COVID-19 kini beralih kepada pemasaran untuk isu kebakaran.

(Demi perlindungan daripada bahaya asap penduduk Canada mengenakan pelitup muka/FOTO REUTERS)

Kajian menunjukkan kesan asap kebakaran mempunyai kaitan dengan serangan jantung, strok dan serangan jantung yang lebih tinggi, selain pertahanan imun yang lemah serta kerengsaan mata dan masalah kulit. - REUTERS


Beberapa kawasan di AS rekod bacaan udara tidak sihat

NEW YORK, 8 Jun- Beberapa kawasan di Amerika Syarikat dilanda jerebu dan diselubungi asap yang berpunca dari kebakaran hutan di Kanada.

Perkhidmatan Cuaca Kebangsaan A.S. telah memanjangkan makluman kualiti udara di Pantai Timur dari New England ke Carolina Selatan, serta sebahagian dari Midwest, termasuk Ohio, Indiana dan Michigan.Penduduk dikawasan terlibat dinasihatkan untuk tidak keluar rumah. Penduduk New York, Washington dan bandar-bandar lain memakai topeng dan berebut membeli pembersih udara bagi melindungi diri mereka daripada jerebu yang melanda sejak Selasa lalu.

Susulan jarak penglihatan yang terhad, pegawai penerbangan menghentikan operasi penerbangan masuk ke Lapangan Terbang LaGuardia New York dari Timur Laut, rantau Mid-Atlantik dan Ohio untuk hari kedua pada Khamis.New York sekali lagi mengalami kualiti udara paling teruk pada pagi tadi dengan bacaan Indeks Kualiti Udara tidak sihat iaitu 185, menurut laman web yang dikendalikan oleh IQAir, sebuah syarikat teknologi Switzerland. Manakala Detroit menduduki tempat ketiga terburuk dengan bacaan 154.Bacaan melebihi 100 diklasifikasikan sebagai "tidak sihat" dan bacaan melebihi 300 adalah "berbahaya.Kualiti udara di banyak kawasan di Maryland, Pennsylvania dan Delaware adalah lebih teruk, dengan bacaan melebihi 300. Beberapa pinggir bandar Baltimore dan Philadelphia pula melebihi 400."Masalah ini berkemungkinan berterusan atau bertambah buruk sehingga Jumaat," kata Datuk Bandar Washington Muriel Bowser dalam tweeter. "Kami menggesa penduduk dan pelawat mematuhi langkah berjaga-jaga berkaitan amaran kualiti udara", katanya.


UK kekang sektor matawang kripto

LONDON, 8 Jun- Pengawal selia kewangan Britain mengetatkan peraturan berhubung promosi dan penjualan matawang kripto bagi melindungi kepentingan pengguna.

Menerusi peraturan baharu yang dilancarkan Pihak Berkuasa Kendalian Kewangan (FCA), mulai Oktober syarikat yang mempromosikan produk atau perkhidmatan kripto di Britain diwajibkan memberi "amaran jelas" bahawa pelanggan boleh kehilangan wang dalam pelaburan "berisiko tinggi".

Firma pemasaran juga mesti memperkenalkan tempoh bertenang bagi mereka yang pertama kali membuat pelaburan kripto.Pengawal juga akan mengharamkan bonus "rujuk rakan" yang direka untuk memberi insentif kepada pelaburan kripto."Peraturan kami memberi masa dan amaran risiko yang betul untuk pengguna membuat pilihan," kata Pengarah Eksekutif (Pengguna dan Persaingan) FCA, Sheldon Mills.Pengumuman itu dibuat selepas Britain memperkenalkan undang-undang untuk membawa promosi kripto bawah skop FCA, awal tahun ini. -AFP


Tekanan minyak rendah, punca Air India mendarat di Rusia

NEW DELHI, 8 Jun- Juruterbang pesawat Air India yang terkandas di Rusia telah menerima isyarat tekanan minyak rendah dalam satu enjin, memaksa pesawat itu mendarat di lapangan terbang berdekatan, kata syarikat penerbangan itu.Pesawat gantian Air India membawa penumpang ke destinasinya di San Francisco mendarat pada Khamis.Syarikat penerbangan itu menggerakkan sokongan tambahan untuk menjalankan urusan pelepasan penumpang semasa ketibaan.

Seramai 216 penumpang dan 16 kru pesawat yang terkandas itu telah ditempatkan di penginapan sementara di lapangan terbang Magadan yang terpencil di Rusia.Menurut syarikat penerbangan tersebut, kemudahan yang disediakan oleh Air India di Magadan mungkin tidak memenuhi piawaian dan menerusi surat syarikat itu memohon maaf kepada penumpang atas kelewatan tiba di San Francisco.Penumpang yang terlibat marah serta membuat aduan tentang makanan yang tidak mencukupi di tempat penginapan yang disediakan. Tempat penginapan yang disediakan didakwa kelihatan seperti sebuah sekolah.Pesawat Boeing 777 itu dalam perjalanan dari Delhi ke San Francisco sebelum dilencongkan dan mendarat di lapangan terbang di timur laut Rusia kerana masalah teknikal.-REUTERS